text:
Ubufatanye bw’Afurika bwakemura ibibazo-Kagame
Yanditswe na admin
Perezida Paul Kagame yagaragaje ko ubufatanye bw’ibihugu by’Afurika bwagombye kuza imbere kuko buri igihugu gifite icyo cyakora mu gukemura ikibazo.
Umukuru w’Igihugu yabivugiye i Dakar mu gihugu cya Senegal ejo hashize tariki 13 Ugushyingo 2017 mu nama mpuzamahanga yiga ku mutekano n’amahoro by’Afurika.
Mu butumwa bwe, muri iyo nama, Perezida Paul Kagame yasabye ibihugu gufatanyiriza hamwe, kugira ngo igishobora gutera ikibazo igihugu kimwe ntikibe cyagitera ikindi.
Ati “Ku ikubitiro nta bwo ibibazo bizakemurwa gusa n’ingufu za gisirikare, ahubwo gufatanya nk’ibihugu ni byo byagombye kuza mbere, kuko buri gihugu gifite icyo cyakora mu gukemura ikibazo, nubwo hari byinshi byatera ikibazo, ariko na none hari byinshi mu bisubizo.
Ikindi ni ingenzi kurwanya ibibazo by’iterabwoba, aho kwibanda ku bitandukanya abantu.”
Perezida Kagame yavuze ko umutekano w’ibihugu ugomba gushingira ku musingi w’ubwizerane, asanga ibyo bizajyana n’iterambere n’ubukire bizagera ku baturage bose nta n’umwe usigaye.
Ku birebana no kuvugurura Umuryango w’Ubumwe bw’Afurika, AU, Perezida Kagame yasabye gushyira ingufu ku bumwe bw’Afurika, gushyira hamwe no gufatanya gukemura ibibazo.
Ati “Umuco w’ubufatanye ugomba kurenga ibihugu, ntiduhe icyuho abandi kugira ngo batumenyere ibibazo bitureba kugira ngo babikemure, ahubwo ni twe bireba nta wundi kandi tukinenga ubwacu, ikibazo uko cyaba kimeze kose twakikemurira ubwacu dufatanyije.”
Perezida Kagame yasabye abayobozi b’Afurika kugira uruhare rufatika mu kwimenyera ibibazo bibareba ubwabo, n’uburyo bwo kwishakamo ubushobozi mu rwego rw’imari, kuko imikoranire ari rwo rufunguzo.
Yakomeje agira ati “Twebwe ubwacu tugomba kwimenya, aho kurambiriza ku baterankunga, ahubwo ibyabo biza ari ibyunganira ibihari, iyo abantu bafatanyirije hamwe, barakora bakagira ijwi rimwe kandi bigashoboka.”
Iyi nama Umukuru w’Igihugu yitabiriye ni iya kane y’Ihuriro Mpuzamahanga ryita ku mahoro n’umutekano, ifite insanganyamatsiko igira iti “Ibibangamiye umutekano muri Afurika hagamijwe gushaka umuti mu buryo buhuriweho”.
TWAGIRA WILSON


c: text/html

text:
Umuyobozi w’umudugudu wa ADEPR Nyarugenge Pasiteri Gatanazi Justin aratangaza ko atarabona mu rusengero umuntu wihana ngo Imana imubabarire gukora akazi ashinzwe nabi kandi nacyo ari icyaha.
Ibi yabitanagaje kuri uyu wa gatatu taliki ya 25 Nzeri 2019,ni mu gihe usanga abakiristo batari bake badakunze gutekereza ko akazi bakora iyo bagatunganije neza baba bakiranukiye Imana yakabahaye.
Aganira n’Ikinyamakuru cy’Isezerano.com,Pasiteri Gatanazi Justin yavuze ko iyo uri mu kazi haba hari amasezerano wagiranye n’umukoresha wawe ko uba ugomba kuyubahiriza neza waba utabikoze utyo ukaba ukoze icyaha.
Yagize ati:”iyo uri mu kazi hari amasezerano uba waragiranye n’umukoresha,harimo ibyo umukoresha akugomba n’ibyo nawe uba ugomba umukoresha,ugomba kwita rero ku masezerano mwagiranye ugakora ibyo agusaba kuzakora,iyo utabikoze gutyo rero uba ukoze icyaha”.
“Ibyanditswe byera mu rwandiko Pawulo yandikiye Abakolosayi 3:22 haravuga ngo “mbata mwumvire ba sobuja bo ku mubiri,ntimubakorere bakibareba gusa ngo muse n’abanezeza abantu ahubwo mubakorere mutaryarya mu mitima yanyu mwubaha Imana”.Ni ukuvuga ngo umuntu w’umurokore agomba kubahiriza ibiri mu masezerano iyo atabyubahirije biba ari icyaha nkuko gusambana no kwiba ari icyaha”.
Pasiteri Gatanazi yakomeje asobanura ko niba umuntu ari mu kazi atagomba gukorera ku jisho,anatangazwa n’uko nta muntu arabona mu rusengero yihana ko yakoze nabi akazi ashinzwe.
Ati:”mu gihe uri mu kazi ntugomba kuba umuntu ukorera ku jisho ngo ushyireho umwete ari uko bari kukureba ahubwo ugomba kumenya ko Imana iri mu ijuru ko ariyo ikureba kandi ko ireba ahantu hose”.
“Gukora akazi ushinzwe nabi ni icyaha ariko sindabona mu rusengero umuntu yihana ngo avuge ngo Imana imbabarire gukora akazi nshinzwe nabi,ntabwo ndabibona.Mu Rwanda hari itegeko,iyo utakoze neza ibyo ushinzwe birahanirwa ,hakazamo no gutakarizwa icyizere”.
Abahanga bavuga ko umurimo usaba imbaraga z’amaboko,ugasaba no gukoresha n’ubwenge kugirango ubone umusaruro mwiza,gutunganya akazi ushinzwe udakoreye ku jisho ni ngombwa.Intumwa Pawulo we yaravuze ngo udakora ntakarye.

robotstxt: allowed

filter: keep


text:
Ese byaba byarigeze kukubaho ko ibintu byose bikugendekera nabi ntihagire amahirwe agusekera mu gihe wapanze imishinga yawe?Ibi bitera ikibazo kuburyo ushobora no kumva ko wavumwe cyanwa ntacyo umaze.
Nubwo hariho n’abafata umwanzuro wo kwigira mu buriri kuryama kugirango badakomeza kubitekerezaho,nyamara urubuga rwa mavieenmains rwo ruvuga kucyo wakwiyibutsa mu gihe uri mu gorwa nkayo.
1.Ibuka ko ari wowe ugomba guha icyerekezo ubuzima bwawe
Abantu benshi ntago bakunda guhita baha icyerekezo ubuzima bwabo,akenshi bategereza ko ibintu bibahindukiraho cyangwa se ko abandi babafatira ibyemezo,akaba ari nabo bababwira icyo bakora.
Nyamara kurundi ruhande umuntu akwiye kwigenga mu gufata imyanzuro imureba,agashaka uko yabona ibisubizo by’ibibazo bimugose adategereje ko ibintu biza bikamwituraho nk’ibivuye mu kirere.Ikingenzi ni uko ugomba kwibanda ku byo washobora gukemura naho ibikurusha imbaraga ukabireka.
2.Menya ko ingorane no kubura amahirwe ari kimwe mu bigize urugendo rw’ubuzima bwa muntu
Iyo ubona amahirwe atagusekera ,iki aba ari igihe cyo gutera intambwe ugakomeza kuko nubitindaho biraba bimeze nko kwitinza mu bubabare.Gusa iyo ikintu kigukomereye kiba igihamya kikuzanira imbaraga zo gukomeza imbere.Bikomerera umuntu kumva ko imishinga ye iri kugenda nabi,bibaho ko ibintu bishobora kukugendekera nabi ikingenzi ni uko bitagomba kuguca intege.
3.Buri kibazo cyose uhuye nacyo ibuka ko bibaho
Mu buzima ni byiza kwihangana kugirango ugere ku ntego y’icyo ushaka kugeraho.Ugomba kureba ibintu nk’ibishoboka, kuko iyo ubireba nk’ibidashoboka ntibituma ukomeza gutera intambwe.Fata ibibazo bikubuza amahirwe nk’ibihamya by’ingenzi bizagufasha kudatsindwa mu bindi uzahura nabyo imbere .
4.Icyiza kurusha ibindi wakora ni ugukomeza
Niba warahuye n’ibikubuza amahirwe mu buzima ariko ntucike intege,ni byiza.Menya ko niba uhuye n’ibibi ariko ntibiguce intege ugakomeza burya uba utsinze.Hari abantu benshi bahita babivamo ariko biba bigaragaza ko kuzagira icyo ugeraho bizakugora.
Ntugaterwe ubwoba no kwongera kubyuka ngo ukore icyo wiyemeje kuko amakosa wakoze mbere utazayasubira ,kandi bizagufasha kugera ku ntego yawe bikworoheye .Mu gihe iyo ubivuyemo burya uba ugize ubwoba buzatuma utagira icyo wigezaho.


text:
Ibitabo by’amateka birimo Ibitabo Byera bivuga kuri Eva nk’umugore wa mbere kwisi nyuma yo kuremwa kuva mu rubavu rwa Adamu ariko bitavuzwe kuri Lilith, umugore wa mbere waremewe mu ibumba rimwe Adamu yaremwemo. Hano turacukumbura byose harimo n’impamvu Lilith yavuye mu busitani bwa Edeni nyuma yuko Adam agerageza kumutwara
Lilith ni umuntu utavugwaho rumwe cyane mu migenzo y’abayahudi. Izina rya Lilith ntiriri mu nkuru yo kurema Torah ariko agaragara mu nyandiko nyinshi zo hagati. Ikimenyetso cye, amateka n’ubuvanganzo biraganirwaho mu bahanga b’Abayahudi, abategarugori n’abandi banyabwenge. Hariho inkuru nyinshi z’inkomoko kuri Lilith ariko amateka azwi cyane yavuze Lilith nk’umugore wa mbere wa Adamu.
Dukurikije inkuru “Eva ya mbere” Lilith yaremwe n’Imana imukuye mu mukungugu ashyirwa mu busitani hamwe na Adamu kugeza igihe havutse ibibazo hagati ya Adamu na Lilith igihe Adamu yageragezaga gutegeka Lilith. Inkuru imwe ivuga ko Lilith yanze kuryama munsi ya Adamu mugihe cy’imibonano mpuzabitsina.
Yizeraga ko baremwe kimwe, haba mu mukungugu w’isi, bityo akaba atagomba kuryama munsi ye. Adamu amaze kubyemera, Lilith yahunze ubusitani bwa Edeni kugirango abone ubwigenge. Adamu yabwiye Imana ko Lilith yagiye maze Imana yohereje abamarayika batatu, Senoi, Sansenoi, na Sammangelof, kugirango bamugarure.
Abamarayika batatu basanze Lilith mu buvumo burimo abana ariko Lilith yanga gusubira mu busitani. Abamarayika bamubwiye ko bazica abana be 100 buri munsi kubera kutumvira kwe. Mu kwihorera, bivugwa ko yambuwe ubuzima abana bw’abana be ndetse akaba ari we nyirabayazana w’impfu z’impinja zikivuka ndetse n’impfu z’abana (SIDS). Abana b’igitsina gabo bafite ibyago byo kurakara kwa Lilith mu minsi 8 nyuma yo kuvuka (kugeza gukebwa) naho abakobwa bakagira ibyago mu minsi 20.
Abamarayika bamaze kugenda, Lilith yagerageje gusubira mu busitani ariko agezeyo amenya ko Adamu yari afite undi bashakanye, Eva. Mu kwihorera, Lilith yaryamanye na Adam igihe yari asinziriye kandi “yibye imbuto ye.” Yabyaye imbuto ye yitwa ’lilium,’ abadayimoni berekeza ku isi kugirango basimbure abana be bishwe n’abamarayika. Lilith kandi ngo ni we nyirabayazana w’inzozi z’abagabo no gusohora nijoro. Iyindi nyigisho ivuga ko Lilith yatewe inda, bityo akarema abadayimoni benshi ari bo batera kwikinisha no kurota inzozi mbi.
Src:GOOGLE AND WIKIPEDIA / UMURYANGO


text:
Menya icyakorwa ngo abasura Kibeho barusheho kwiyongera
Nubwo abasura Kibeho ku bw’amabonekerwa yahabereye bagenda biyongera ugereranyije no mu bihe byashize (mu gihe kitari icy’indwara ya Coronavirus), hari abavuga ko uko hasurwa bidashamaje ukurikije agaciro kaho.
Abo ni ababashije kugenderera ahandi amabonekerwa yabereye ku isi, urugero nk’i Lourdes mu Bufaransa ndetse n’i Fatima muri Portugal, kuko ho basanze buri munsi hanyura abakerarugendo babarirwa muri magana ane na magana atanu, mu gihe i Kibeho ho hagenda haza bake bakeya.
Jean Paul Kayihura uyobora za Radiyo Mariya zo muri Afurika, yatangiye gukorana n’abayobozi ba za Radiyo Mariya zo hirya no hino ku isi mu gutuma na Kibeho imenyekana, no kugira ngo isurwe kurushaho.
Atekereza ko uretse kwifashisha za Radiyo Mariya, hari hakwiye ikimenyetso cyibutsa abakerarugendo baje mu Rwanda ko na Kibeho ishobora gusurwa.
Icyo kimenyetso ngo cyaba ishusho nini cyane ya Bikira Mariya w’i Kibeho yashyirwa nk’i Kigali, ababishaka bakajya kuhasengera, cyangwa abandi kuyibona bikabatera umwete wo kujya i Kibeho.
Iki gitekerezo ngo yakigize abonye ishusho ya Yezu ireshya na metero nka 50 mu gihugu kimwe cyo muri Amerika y’Amajyepfo.
Agira ati “Iyo shusho iri ku musozi muremure, ku buryo uyibona ukinjira muri icyo gihugu. Ku Kibuga cy’indege haba hari amabisi atwara abantu kuri uwo musozi. Ugiye gusengerayo agurayo n’ibikoresho by’ubukorikori biba bihari, cyangwa agakenera kurya. Ibyo byose byinjiriza amafaranga abatuye muri icyo gihugu.”
Akomeza agira ati “Natwe mu Rwanda dukeneye nk’ishusho ya Bikira Mariya wa Kibeho nini nk’iyongiyo.”
Steven Mutangana, umukirisitu ukunze kujya gusengera i Kibeho, wanakunze gukurikirana ibyaho, yunga mu rya Kayihura avuga ko nubwo hatabumbwa bene iyo shusho nini cyane, hashobora no gucapwa ishusho nini ku mpapuro, igashyirwa ku kibuga cy’indege, iherekejwe n’inyandiko ngufi ishishikariza abantu gusura Kibeho.
Yungamo ati “No mu ndege ubwaho hari hakwiye gushyirwa impapuro zisobanura ibya Kibeho. Ujya muri Ethiopian ugasangamo inyandiko zisobanura ahantu ndangamateka ho muri Ethiopia, ariko muri Rwandair ho usangamo izivuga ku ngagi no ku ikawa, washakamo izivuga Kibeho n’ahandi hantu ndangamateka ntuzibone”.
Mutangana anatekereza ko hari hanakwiye gushyirwaho ingoro y’amateka y’amabonekerwa i Kibeho, yajya ifasha abahagenda kurushaho gusobanukirwa ibyaho.
Ati “Iyo abantu bagiye i Kibeho bababwira iby’amabonekerwa yaho muri make. Ibisobanuro byimbitse bikurura amatsiko byo urebye biracyabitse, kandi ari byo byakurura abantu”.
Ibisobanuro Mutangana yifuza ni nk’amajwi y’ibyabereye i Kibeho yizera ko hari ahantu abitse. Ni n’ibisobanuro byimbitse ku buyo amabonekerwa yagiye agenda.
Ati “N’iyo muri iyo ngoro hasobanurwamo amateka ya batatu Vatikani yemeje ko babonekewe i Kibeho ari bo Alphonsine, Claire na Anatalie! Abandi bazwi ko babonekewe wenda bakarorera”.
Agendeye ku kuba amabonekerwa y’i Lourdes yo yarakozwemo filime ku buryo ababishaka bashobora kuyigura, yifuza ko na Kibeho yazagera kuri iyo ntera.
Ikindi Mutangana atekereza ko cyazamura ku buryo bugaragara umubare w’abagenderera Kibeho, ni ukumenyekanisha ubutumwa nyir’izina bwahatangiwe.
Ibi abivugira ko muri rusange ikizwi n’abantu ari uko i Kibeho Bikira Mariya yahabonekeye, ariko ibyo yahavugiye n’uko yabivuze bikaba bitazwi, nyamara ubundi ari byo byatera abantu amatsiko n’ishyaka ryo kwigirayo.
Ati “Niba Bikira Mariya yaravuze ati ‘musenge, mwihane, mwisubireho, mukundane’, bikwiye gusobanurirwa abantu bakanabwirwa uko yabivugaga. Bibwirwe Abanyarwanda, bibwirwe abatuye isi. Iyo si izaza i Kibeho kuko yabimenye. Wajya ubona imodoka zitonze zijyayo, abantu basaba indurugensiya (imbabazi).”
Musenyeri Célestin Hakizimana, Umushumba wa Diyosezi Gatulika ya Gikongoro ari na yo iherereyemo Kibeho, avuga ko kugeza ubu abasura Kibeho nubwo bataragera ku rugero rwifuzwa, Abanyarwanda bahaza bagenda biyongera kuko buri diyosezi yo mu Rwanda igira ukwezi kwayo ko kuhagenderera. Kandi ngo n’abanyamahanga bagenda biyongera.
Ku bijyanye no gusobanurirwa ibya Kibeho, abagiyeyo bateguje ngo bahabwa ibisobanuro n’amateka y’amabonekerwa yahabereye. Naho ku bijyanye no kuhashyira ingoro ndangamateka y’amabonekerwa, na byo ngo babifite muri gahunda.
Agira ati “Ubu hari gukorwa inyigo ya bazirika (kiliziya yagenewe kuzajya ikorerwamo ingendo nyobokamana) igiye kubakwa i Kibeho. Dutekereza ko mu nyubako yo munsi yayo (cave) tuzashyiramo ingoro ndangamateka. Ariko nihakorwa inyigo tugasanga ubukonje bw’i Kibeho bwakwangiza ibimuritse muri iyo ngoro tuzaba tuyihoreye, tuzayubake nyuma”.
Iyo ngoro ngo izaba irimo amateka y’amabonekerwa ya Kibeho, kimwe n’amateka ya Kiliziya mu Rwanda. Biteganyijwe ko inyigo y’iyi bazirika izarangirana n’uyu mwaka, hanyuma hagatangira gushakwa amafaranga yo kuyubaka.
Musenyeri Hakizimana ati “Duteganya ko gushyira kaburimbo mu muhanda ugana i Kibeho bizarangira natwe inyigo yacu yararangiye, tugahita dutangira imirimo yo kubaka”.
Naho ku bijyanye no gutuma ubutumwa bwatangiwe i Kibeho burushaho kumenyekana, Musenyeri Hakizimana avuga ko bagiye gushakisha uburyo bwarushaho kwitabwaho n’amatsinda asanzwe abutanga ari yo y’abalejiyo, indabo za Mariya na fondasiyo Notre Dame de Kibeho.


text:
Hashize imyaka irenga 50 henshi muri Afurika habaye impinduka zikomeye zashyizeho Repubulika zisezerera ingoma ya cyami. No mu karere k’ibiyaga bigari, iyo nkubiri yarahanyuze.
Nyamara Repubulika imaze kujyaho bamwe mu baperezida batatiye amahame yayo. Repubulika yakabaye irangwa n’ubuyobozi bwita ku mibereho myiza y’abaturage. Repubulika yakaranzwe no guharanira gucunga neza iby’igihugu, buri muturage wese akagira uburenganzira ku byiza by’igihugu cye, kandi uwo muturage akaba ari nawe ugena bamwe mu bayobora bakanacunga ibya rusange, ndetse akaba yagira n’ijambo igihe abo yishyiriyeho bateshutse ku nshingano bashinzwe. Repubulika yakabaye nk’umubyeyi wita ku bana be bose, agashishikarira ko bose bamererwa neza. Repubulika ntiyakabaye isumbanisha abenegihugu. Nyamara se, ntihari ibihugu bimwe byahisemo kugendera kuri repubulika, bikaba birangwamo ubusumbane n’akarengane mu benegihugu?
Repubulika ni ijambo rikomoka ku rurimi rw’ikiratini: res publica=la chose publique; ibya rubanda; ibya rusange. Ni ukuvuga ko, ugiriwe icyizere n’abaturage, bakamutora ngo abayobore, aba agomba gucunga iby’igihugu mu izina ry’abamutoye, bityo akabicunga mu nyungu zabo.
Repubulika iberaho ko buri wese yagira imibereho iboneye, ikanarangwa n’uko nta muntu kamara ubaho, ko kandi nta muntu ugomba kujya ejuru aho yica agakiza uwo ashaka. Umukuru w’igihugu muri Repubulika, aratorwa. Abaturage bahitamo uwo bashaka. Iyo acyuye igihe, abaturage bamusimbuza uwo babona yayobora neza igihugu.
Utorewe kuyobora igihugu, aba aniyemeje kubahiriza Repubulika n’abenegihugu. Ku ngoma ya cyami, aho umuntu yayoboraga uko abyumva, birumvikana ko imibereho n’inyungu za rubanda bitashyirwaga imbere y’ibindi. Nyuma y’ubwami, abaperezida bagiyeho, bakarenga kuri ya mahame ya Repubulika, barayitatiye ndetse batatira n’abanyarwanda. Warenga kuri aya mahame ukavuga ko ubwami wabuvaniyeho iki? Ndavuga bwa bwami butwara byose, bukagenga byose, bukagaba, bukanyaga, bukagabirwa uwitwa ko “yavukanye imbuto” (monarchie absolu).
Mu by’ukuri, hariho ubundi bwami butabereyeho gutegeka, guhaka, kugena, ahubwo nk’ikimenyetso cy’ubumwe, kurebera rubanda iyo bibaye ngombwa, no kugira inama mu byemezo bidasanzwe ku gihugu. Aha umuntu yatanga urugero r’ubwami bushingiye ku ntekonshingamategeko (monarchie parlementaire).
Ku isi hari ibihugu bifite Repubulika ariko biyitatira ku buryo bukabije. Aho, ni ho usanga ubutegetsi bw’igitugu, igisuti, gukanda no kwigiriza nkana ku baturage (dictature, autoritarisme et totalitarisme). Muri Afurika ni henshi usanga abaturage bataka kubera akarengane. Ufunzwe cyangwa akicwa biturutse ku banyabubasha bo hejuru mu butegetsi, bifatwa nk’ibisanzwe cyangwa nk’ibyemewe kandi nyamara amategeko yanditse ateganya ko ubikoze ahanwa. Inyerezwa ry’umutungo w’igihugu rikozwe n’abanyabubasha mu butegetsi, ntirikurikiranwa. Mu karere k’ibiyaga bigari ntawarubara. Ari Kongo, Uganda, Urwanda, Uburundi, hose ubutegetsi ntiburazwa ishinga n’akababaro k’abaturage, ntibushyira inyungu z’abenegihugu imbere y’ibindi byose. Uzasanga hari abaperezida ngo bafite imitungo n’agahiga k’amafaranga nk’ibya Mirenge ku Ntenyo. Bishoboka bite gutunga ibiyegayega iby’igihugu kandi hari abaturage baburara cyangwa barya rimwe ku munsi na bwo bigoranye? Aha, ni ho usanga n’igihe hateye inzara, hari abategetsi bakina ku mubyimba abaturage, bahakana ko ntayihari, aho kubagoboka mu bihe nk’ibyo bikomeye.
Muri Repubulika, ubuzima, uburenganzira bwa muntu bwakabumbatiwe by’umwihariko. Koko kubona mu bihugu nk’ibyo, umuntu w’inzirakarengane yicwa n’abakamuhaye umutekano? Umuryango we waregera nde? Urege he? Urega se uwo uregera?
Nyamara ariko gukosora ibyagoramye birashoboka. Ba nyirubwite babasha ubwabo kwikubita agashyi. Iyo batabishoboye, rubanda ishobora kubagamburuza, kuko abaturage bafite ijambo ku gihugu cyabo, kandi n’ubutegetsi si ubukonde, ahubwo ni ubw’abenegihugu. Muri biriya bihugu,birashoboka guhindura ibintu bikajya mu buryo bwiza.
Abategetsi bo mu karere k’ibiyaga bigari, bakwiye kurinda ko abaturage bakomeza kuzunga muzunga, basiragira, bakabarinda kubaho batariho, abandi bababuza amajyo n’amerekezo.
Ikizamini kiri imbere y’abategetsi mu karere k’ibiyaga bigari ku munsi wa none, hari uwavuga ko kugikemura bitoroshye. Nyamara, birinze kugundira ubutegetsi no kubwititanya n’ibyabo, bakirinda gukurura bishyira, bagashyira imbere uburinganire n’isaranganya, ibyo ni byo byagaragza koko gukunda igihugu, gukunda abanyagihugu aho kwikunda kurengeje urugero. None se, si na byo baba bararahiriye?
Jean Claude Mulindahabi


text:
Abagore bafite umubyibuho ukabije bagira ibibazo mu gihe cyo guhitamo uwo barwubakana mu gihe bagenzi babo b’abagabo bakunze guhura n’ikibazo cyo kudafata umurego mu gihe bagiye kurangiza amabanga y’urugo, nk’uko ubushakashatsi bwakorewe mu Burayi bugashyirwa ahagaragara kuri uyu wa gatatu bubyemeza.
Ibyo ni ibyatangajwe n'ubushakashatsi bwakorewe ku bagabo n’abagore barenga ibihumbi cumin a bibiri (12.000) bafite hagati y’imyaka 18 na 69 ku buryo babona ubuzima bwabo mu bijyanye n’imibonano mpuzabitsina, maze ibizubizo batanze abahanga bakabisesengura bagendeye ku ngano y’ibiro byabo.
Abahanga bakaba barabonye ko abagore babyibushye bagira amahirwe make yo kubona abagabo (ku rugero rwa 30%) ugereranyije na bagenzi babo bafite umubyibuho uringaniye. Nyamara ku bagabo ho nta tandukanirizo rigaragara riri hagati y’abafite umubyibuho ukabije n’abari mu rugero ruringaniye.
Ibi ariko bitangajwe mu gihe ubushakashatsi bwakozwe mbere bwari bagaragaje ko ibibazo abagore n’abagabo babyibushye bahura na byo byenda kungara ariko kuri ubu abashakashatsi batangajwe n’iryo tandukaniro hagati y’ibitsina byombi.
Umwe mu bashakashatsi witwa Kaye Wellings asobanura iryo tandukaniro mu bisubizo by’ubushakashatsi bwabo muri aya magambo “Birashoboka ko impamvu yaba iterwa n’uko abagore bihanganira abagabo babyibushye kurusha uko abagabo bihanganira abagore barengeje ibiro.”
Ku bw’abo bahanga, ibibazo abantu bafite umubyibuho urengeje bahura na byo bishobora kuba biterwa no kugira ugutegwa kwinshi mu mikorere y’umubiri wabo, kuba ubwabo nta cyizere biha no kuba bagenze babo babana babannyega.
Abahanga kandi bavumbuye ko abagore babyibushye bikabije ari bo ba nyuma mu bagore mu kugana inzego zo kuringaniza ibyaro kandi bakagira umwaku wo kuba batasama ku rugero rwikubye inshuro 4 bagenzi babo bafite umubiri uringaniye. Ikindi ni uko abagore batwite kandi babyibushye bikabije bakunze guhura n’ibibazo byinshi mu gihe cyo kwibaruka no guhitanwa n’inda ugereranyije na bagenzi babo bafite umubiri uringaniye.
Aba bahanga kandi babonye ko abagore bafite umubyibuho ukabije bakunze no kugira abagabo babyibushye cyane ku rugero rwa 70% mu gihe ku bagabo, ugira umugore na we ubyibushye cyane, ijanisha ryari 40% ku bagabo babajijwe.
Ku bwa muganga Sandy Goldbeck Wood, impuguke mu buvuzi mu bibazo biterwa n’imikorere y’ibitsina ukorera i Londres, kimwe mu bisubizo cyaba ko abaganga baganiriza abagore bafite umubyibuho ukabije ku bijyane no kuringaniza imbyaro.
Mu magambo ye bwite yagize ati: “Nubwo bigoye, abaganga bagomba kwishyiramo akanyabugambo maze bakabaganiriza kuri icyo kibazo”.


text:
Birashoboka ko nk’umugore ubanye neza n’umugabo wawe mu gihe mutaramarana imyaka 10 wibaza uti « ese mama nyuma y’imyaka 10 tuzaba tukibanye gutya ? Ko mbona se abandi bamaranye igihe kinini, ko muribo hari benshi usanga batikibanye neza kandi nabo mu gihe nk’icyacu barumvikanaga nkatwe ? »
Ibi rero ngo ni ibibazo byibazwa na benshi mu bagore bubatse ingo vuba, akaba ariyo mpamvu urubuga 7s7 rutanga inzira z’uburyo wowe nk’umugore wibaza ibi bibazo, wakwiga ku mugabo wawe kugira ngo umenye uburyo mu myaka 10 azaba ahagaze, yifashe, mbese uburyo azaba ameze .
Abashakashatsi bo mu makaminuza atandukanye yo muri Leta zunze Ubumwe z’Amerika bakoze ubushakashatsi ku bashakanye barenga 2000, maze basanga ko ngo nta zibana zidakomana amahembe !
Ngo impaka za hato na hato ntizabura igihe cyose abantu bari kumwe kubera impamvu zitandukanye z’ubuzima, kandi ngo burya ntibyabura kuko abantu si bamwe yewe ngo n’abana bavuka mu nda imwe hari igihe bagirana impaka bakiri kumwe n’ababyeyi babo. Aha rero ngo niho bahereye batangariza The Journal of Family ibi bikurikira :
• Niba utonganye n’umugabo wawe gato, wikumva ko isi igushiriyeho cyangwa ko urugo rwakunaniye, ahubwo genzura imyitwarire agira nyuma y’uko kutumvikana ; urebe niba bishirira aho atari bubigire birebire ngo abike inzika azahore abigucyurira ; kandi nawe nk’umugore gerageza kumuvana muri ubwo burakari umuzanira ibindi biganiro bitandukanye n’icyo mwari muriho mujya gutongana, cyangwa se icyazanye uko gutongana.
• Kwiyunga ngo burya ni intwaro ikomeye yo guhosha no kwibagiza burundu ubwumvikane buke,mugore rero ngo n’ubwo umugabo wawe ariwe waba ari mu ikosa, gerageza ugire ubutwari bwo kwicisha bugufi, ube wemeye ikosa cyangwa unamubwire ko nta kibazo gihari ko wamubabariye. Ibyo byose ukabimubwira ubicisha mu yandi magambo umubwira uburyo iryo kosa ari ribi atazaryongera ariko ngo ukabimubwira mu bwenge, ugenda ubicisha mu ngero uzi cyangwa unahimbye z’ingaruka z’amakosa nk’ayo.
• Yego habaho umwihariko w’intonganya nk’igihe ngo zabayeho kubera ihungabana umugabo wawe yagize, wenda ryatewe n’ibibazo byo mu kazi, inzoga yanyoye n’ibindi, aha ngo bibaho ko ibyo bibazo umugabo wawe yahuye nabyo bikugiraho ingaruka ariko wowe nk’umugore ubibona wikumvako isi igushiriyeho, kuko akenshi ngo azagutonganya nta rwango rurimo, ahubwo gerageza umwurure umubwira utugambo two kumuhumuriza, azagenda yigarura gahoro gahoro niyumvako umwihanganira.
ICYITONDERWA : Kurambana n’uwo mwashakanye mu munezero mwembi, umugore n’umugabo, mugomba kubigiramo uruhare mugarurana igihe ubonye mugenzi wawe ashaka kugenda ahinduka, kandi unagerageza gushaka udushya mu buzima bw’abashakanye dukomeza urukund. Ikindi ni uko buri umwe agomba gushyira ku mutima ko abanye na mugenzi we yihitiyemo, kandi babazabana kugeza ku iherezo ry’ubuzima bwabo, atari nka wa mwana uvuga ngo “Mpana vuba nigendere”.
Kubera iki ? Kubera ko ibi aribyo bizabafasha gushyira umutima ku rugo mwubatse, aho gushamadukira ibyo hanze bibarangaza bibabuza kurwitaho. Ibi bizanabafasha kugira umuhate wo gutahiriza umugozi umwe kugirango urugo rutere imbere kandi ubuzima bw’urugo ntibugire n’umwe bubangamira muri mwese murugize yaba umugore, umugabo n’abana igihe mwamaze kubagira.


text:
>> Igihe Gisanzwe
Amasomo yo ku cyumweru, icyumweru cya 12 Gisanzwe, A
Isomo rya mbere : Yer 20,10-13
Igitabo cy’Umuhanuzi Yeremiya
Jyewe Yeremiya, 10numvise imigambi y’ubugome bwa rubanda, iterabwoba impande zose ngo « Nimumushinje, natwe tumushinje !» Abahoze ari incuti zanjye bari barekereje ko nagwa bati «Wenda ahari yashukika tukamubona uburyo, tukamwihimura.» 11Cyakora Uhoraho ari kumwe nanjye, ak’intwari idahangarwa ; abanzi banjye ni bo bagiye kudandabirana batsindwe. Bazakorwa n’ikimwaro cy’uko batsinzwe ; bazahorane ikimwaro iteka ubutazabyibagirwa. 12Uhoraho Imana Umugaba w’ingabo, ni wowe uzi imibereho y’intungane, ugasuzuma umutima n’ibitekerezo bye, nzareba ukuntu uzabantsindira kuko ari wowe naragije akaga kanjye. 13Nimuririmbire Uhoraho mumusingize, kuko yaruye ubugingo bw’umuzigirizwa mu minwe y’abagiranabi.
Kuzirikana : Zab 69 (68), 8.10, 14.17, 30-31, 33-34
ZABURI
Inyik/ Mwebwe abashakashaka Imana, murakagwira !
- Niyumanganya ibitutsi ku mpamvu yawe,
- nkemera gukozwa isoni n’ikimwaro :
- Ni koko ishyaka mfitiye Ingoro yawe riramparanya,
- n’ibyo bagutuka ni jye bishengura.
- Ubu rero Uhoraho, wumve isengesho ryanjye ;
- igihe cyo kuntabara kirageze,
- Mana Nyir’ubuntu budashira,
- undengere kuko ari wowe nkesha agakiza.
- Unsubize Uhoraho, kuko impuhwe zawe zihebuje ;
- Ugirire urukundo rwawe maze unyiteho.
- Naho jyewe w’ingorwa n’umubabare,
- Ubuvunyi bwawe Mana, buranyunamure !
- Ubwo nzaririmbe izina ryawe,
- Kandi ndyamamaze mu bisingizo.
- Abiyoroshya nibabibona bazishima bati
- «Mwebwe abashakaskaka lmana, murakagwira !»
- Kuko Uhoraho yumva abatishoboye,
- ntatererane abe bari ku ngoyi.
Isomo rya kabiri : Rom 5, 12-15
Ibaruwa Mutagatifu Pawulo Intumwa yandikiye Abanyaroma
Bavandimwe,12nk’uko icyaha cyadutse mu nsi gikuruwe n’umuntu umwe, kandi n’urupfu rukuruwe n’icyaha, bityo urupfu rucengera abantu bose, kuko bose bacumuye … 13Koko rero na mbere y’uko amategeko atangazwa icyaha cyariho mu nsi, n’ubwo nta we cyahama iyo nta mategeko ariho. 14Nyamara urupfu rwaraganje kuva kuri Adamu kugera kuri Musa, ndetse no ku batakoze icyaha kingana n’icya Adamu, ari we washushanyaga Uwari ugiye kuzaza. 15 Ariko ineza ntigira ihuriro n’icyaha. Koko rero n’ubwo abenshi bapfuye bazize icyaha cy’umuntu umwe, ineza y’Imana n’ingabire y’ubuntu bw’umwe Yezu Kristu, zasesekaye kuri benshi ku buryo busumbijeho.
Ibango-ndirimbo ribanziriza Ivanjili : Yh 15, 26-27
Alleluya Alleluya.
- Roho Nyir’ukuri ahamya Kristu mu mitima yanyu,
- namwe rero nimumubere abagabo imbere y’abantu.
Alleluya.
Ivanjili Ntagatifu : Mt 10, 26-33
+ Matayo
Muri icyo gihe, Yezu abwira intumwa cumi n’ebyiri ati 26«Ntimukabatinye rero, kuko nta kintu gihishe kitazagaragara, nta n’igihishiriwe kitazamenyekana. 27Icyo mbabwiriye mu mwijima muzakivugire ahabona ; icyo mbongorereye ahiherereye muzagitangarize ahirengeye. 28Ntimugatinye abica umubiri, ariko badashobora kwica ubugingo ; ahubwo mutinye Ushobora kuroha ubuzima n’umubiri icyarimwe mu nyenga y’umuriro. 29Mbese ibishwi bibiri ntibigura igiceri ? Nyamara nta kigwa hasi muri byo, So atabishaka! 30Naho mwe imisatsi yo ku mutwe wanyu yose irabaze ! 31Ntimugatinye rero: mwebwe murushije agaciro ibishwi byinshi. 32Umuntu wese uzanyemera mu maso y’abantu, nanjye nzamwemera imbere ya Data uri mu ijuru ; 33naho uzanyihakana mu maso y’abantu, nanjye nzamwihakana mu maso ya Data uri mu ijuru.»


text:
Subj: Ngibyo Ibishyashya
Date: 2/5/2004 2:17:09 AM Eastern Standard Time
From:
To:
Sent from the Internet (Details)
Bonjour,
Inkuru ubu iri ino ni iy'ihungishwa rya Theogene Rudasingwa, uwo
mugabo ngo yakoresheje isosiyete ye itabaho, mbese ya Baringa,
isosiyeti yishingiye ubwe ngo ifite ubuzima gatozi mu gihugu cya
Kenya, hanyuma ngo akayihesha imilimo yo kubaka muri Perezidansi,
akayihesha n'amafaranga atagira ingano ngo itaranatangira imilimo.
Ibyo yaje kubishwanira na shebuja, kugeza ubwo ibinyamakuru
byanditse ngo muri perezidansi hari bombori bombori. Ubu rero
iperereza ngo rimaze kwerekana ko yakoze ubujura buhambaye, ariko
ikibabaje abantu kurusha ibindi kandi kinatangaje ni uko ibyo
bihura n'uko Rudasingwa yahawe bourse yo kujya kwiga muri Amerika.
Nyamara se abifitiye inyota yo kwiga ntibasaba iyo bourse ngo
bayibone. Abantu bakomeje kwinubira iyo mikorere mibi
y'akazu kuko ngo atari ubwa mbere bakingiye ikibaba
abajura bo mu kazu, ngo bibaye nka byabindi bya Christine Umutoni
wafashweho ubujura n'Inteko hanyuma akoherezwa muri Amerika kwiga,
hashira igihe bakamugarura abantu bamaze kubyibagirwa bakamuhereza
imilimo ikomeye kugeza aho bamugiriye Ambasaderi w'u Rwanda mu
Bubiligi, ururimi rwamugora agahindurirwa muri Uganda.
Abantu baranongeraho ko Gahima na Rudasingwa bakora nk'abandi
bakabizira bati ese ko ari intero iturutse ibukuru barazira iki,
bati hagomba kuba hari andi madosiye ya politiki amaherezo nayo
araza kujya ahagaragara, bati ese ibyo shebuja wabo afite yaje
abyikoreye ku mutwe arwana n'intambara? Abandi
bakongeraho bati ese Col. Joseph Karemera igihe yayoboraga
Minisiteri, umugore we ntiyakoze sosiyete y'ubwubatsi kandi
akayiha amafaranga itaratangira imilimo yo kubaka no gusana
amashuli, ndetse ntibyaje no kugaragara ko imilimo yahawe
batayikoze hari icyo byabatwaye. U Rwanda rugeze aharindimuka ni
urwo gusabirwa.


text:
Episode 4: Nakuriwe inzira ku murima ko ntazasubira iwacu niha umuhanda
…….Nanjyanye na Directeur twinjira mu ishuri anyerekana nk’ umunyeshuri mushya ntangira ubuzima bushya bw’ ishuri ku kigo gishya, ibyambagaho ntabwo nari nzi impamvu yabyo
Ubwo twari dusohotse mu masaha yo gukina abanyeshuri twiganaga baranshungeye dore ko ntasaga nabo ku myenda, nabuze uwo nikingaho ndemera barannyuzura nagize amahirwe Nema araza anjyana ahantu ha twenyine twicara hasi maze dutangira kuganira,
Nema-“Divi! Bite? Mbabajwe n’ ukuntu bariya bana bagushungeraga maze ndavuga nti reka twiyizire hano, ese buriya babonaga batakubangamira koko?”
Naramusubije nti,
Njyewe-“Humura Ne! Biriya ntacyo bitwaye, nari mbyiteze”
Nema-“Basi se wabonye umwana ugufasha kumenyera mu ishuri?”
Njyewe-“Oya ariko ndaza kumubona buriya”
Twakomeje kuganira njye na Nema arampumuriza inzogera irasona dusubira mu ishuri, amasaha yo gutaha ageze turarindana dutahira rimwe nkuko Papa Nema yari yarabidutegetse.
Iminsi yaricumye indi irataha, igihembwe kirangiye ntegereza ko nakumva inkuru yo gutaha nkajya gusura ababyeyi ndayibura.
Ibiruhuko bigiye kurangira negereye Mama Nema aho twari turi munsi y’ urugo asoroma imboga maze ndamubaza,
Njyewe-“Mama Ne! Ko ibiruhuko bigiye kurangira ntabwo nzataha?”
Nyuma y’ akanya gato acecetse yahise ansubiza vuba ati,
Mama Nema-“Divi! Ibyo byibagirwe ntuzongere no kubitekereza, gusubira iwanyu ntabwo ari ibya vuba”
Nakubiswe n’ inkuba ndamwegera mubaza muhata cyane mwereka ko ampahamuye nti,
Njyewe-“Oya…oya none se…kuki ntazasubira mu rugo vuba? Kubera iki Mama Ne?”
Mama Nema yaretse ibyo yari ari arimo maze aranyegera arambwira ati,
Mama Nema-“Divi! Ntukwiye kwicara utekereza inzira isubira iwanyu, Papa na Mama wawe bahisemo kukuzana hano kubw’ impamvu, ugomba gushikama ibyo bitekerezo ukabyikuramo”
Ntabwo niyumvishaga ibyo Mama Nema yambwiraga, nakomeje gutakamba ndetse mutura amarira.
Yaranyihanganishije ndetse arampoza ampanagura amarira gusa agahinda gakomeza gusaba mu mutima wanjye ibyo byose byabaga ntabwo nari nzzi impamvu yabyo.
Iminsi yakomeje kwicuma ndetse amezi arirenga, nagerageje kwiyakira ariko bikanga kenshi nkigunga Nema akaba ari we unkura kure nabaga nagiye, akagerageza kunsetsa, ngaseka mbabaye.
Umunsi umwe ubwo nari nagiye ku mugezi, hari ku kagoroba ka joro, abantu bose bamaze kugenda aho nari nicaye ntangira gutekereza, muri njye hajemo igitekerezo cyo gutoroka ngafata inzira ngataha.
Numvaga byibura niyo nagenda nkahagera gusa, nkongera kubona Mama na Papa ndetse na basaza banjye nkabaza impamvu y’ ibyambagaho
Nakomeje gutekereza uko nzagenda ndetse umwanzuro ndawufata gahunda iba iyo kugenda ku munsi wa kabiri uhereye uwo munsi.
Nabigize ibanga rikomeye, maze buracya ngo ngende negeranya utwenda twangombwa nshyira mu gikapu ngihisha munsi y’ igitanda.
Iryo joro naraye ntasinziriye, numvise inyoni ya mbere ndabyuka mbanza gusohoka ngo ndebe uko hanze hameze, ngezeyo nkangwa n’ umwijima ngira ubwoba nsubira mu nzu,
Nakomeje gukanura bisa naho bukeye nafashe agakapu ndasohoka nkigura urugi rwo mu gikari buhoro mfata inzira.
Ngeze aho nahindukirago simbone mu rugo nari mvuye nibwo natangiye kwibaza niba koko ndiha umuhand, natangiye gucika intege ariko niremamo imbaraga ntera intambwe ndende.
Nagiye nyoboza inzira igera ku muhanda dore ko nahanyuze umunsi umwe ndi kumwe na Papa nabwo kandi twateze amagare.
Nigiye imbere ubwo nari ndangariye abantu basaruraga icyayi ndasitara nsha amano urwara rw’ ino ry’ ribanza rusosokamo.
Naricaye ndataka akanya katari gato gusa ndashinyiriza ndihangana ndapfuka nkomeza urugendo
Bidatinze nageze ku muhanda wa kaburimbo ndawiha…gusa nari natangiye kunanirwa.
Naragenze ndongera ndagenda ngeze ahantu hamwe nabonaga agasima impande y’ umuhanda nashyize igikapu ku ruhande ndicara ngo nduhuke, nahamaze akanya katari goto nongera gukomeza urugendo.
Ubwo nari nkataje sinzi uko nabonye umuntu uhetse igikapu ndikanga, umusatsi umva ku mutwe….nakoze mu mugongo nsanga igikapu cyanjye nakibagiriwe hahandi nari nicaye.
Ako kanya nahise nkata nsubira inyuma kibuno mpa amaguru…mu kugera aho nari nakibagiriwe nasanze nta gihari nikorera amaboko ntangira gutaka niyambaza Imana gusa byari amatakirangoyi.
Nkiri aho hari umugabo wahahingutse aranyitegereza maze arambaza,
We-“Niko sha bite ko mbona urira wikoreye amaboko?”
Njyewe-“Bagitwaye…igikapu cyanjye bagitwaye”
We-“Igikapu cyawe bagitwaye? Barakikwambuye se?”
Natangiye kumubwira uko nkibagiwe nkaba nari ngarutse kukireba, maze akubita igitwenge,
We-“Hhhh! Urasekeje wa mwana we, none se ubwo wumvaga ko wasiga igikapu ku nzira ukagaruka ukakihasanga? Ahubwo se icyo gikapu cyari kirimo iki sha?”
Namusubije mutanira mubwira ko igikapu cyari kirimo imyenda yanjye maze ahita ambwira,
We-“Nuko nyine wabaye indangare, niba hari harimo imyenda ubwo wasanga uwakitoreye yari afite abana nkawe bambaye ubusa, ese ubundi urava he ukajya he? Umwaka w’ umukobwa nkawe ugiye hehe n’ ibisebe ku mano?”
Yambajije atyo ndikanga, ntangira gutekereza ko yaba ashaka kuntangira akambuza gukomeza urugendo nanga kumubwira ntangira kwigira inyuma gake gake ndetse mpita musiga aho nkomeza urugendo asigara avuga amagambo menshi ntumvaga neza.
Nakomeje urugendo gusa intege zitangira gushira, mu gihe nari ngeze ahamanuka, nagiye kumva numva inzogera y’ igare inyuma yanjye n’ ijwi ry’umusore usakuza cyane ngo,
We-“Va mu nzira, va mu nzira! Nabuze feri!”
Nahindukiye ringezeho nsimbuka rimwe nitura munsi y’ umuhanda, igare naryo rirakomeza rigwa imbere yanjye.
Abantu bari aho hafi baratabaye, nirebye ku maboro no ku mavi… nari nakomeretse bidakabije gusa wa musore wari kw’ igare we yari yakomeretse cyane, batangira gushaka uko bamujyana kwa muganga.
Batangiye guhagarika imodoka zose kubw’ amahirwe imodoka imwe yemera kumutwara, mu kumwinjiza mu modoka hari umugore wari aho hafi wahise avuga cyane,
We-“Nuyu mwana yari agonze mumushyiremo nawe yakomeretse….nawe ntimumusige”
Akivuga atyo natangiye guhakana nzunguza umutwe bose barahindukira, akomeza kuvuga,
We-“Nabyiboneye neza yari amuciye hejuru habuze gato, nawe mumujyane mureke kumusiga”
Nahise ntangira guhakana ndetse mvuga ko ntacyo nabaye, bakomeza kunyinginga ariko mba ibamba.
Abatwaye umurwayi kwa muganga bamaze kugenda abantu bose barikubuye nanjye nkomeza urugendo, ni nako amasaha yasatiraga umugoroba, ntangira kugira ubwoba ndetse inkuba zirakubita n’ umuyaga ubamwinshi, imvura yari ikubye.
Ahantu nari ngeze hari mu ishyamba hagati aho ntabonaga inzu nimwe ndetse nta n’ umuntu narebaga imbere n’ inyuma.
Negeye imbere gato imvura iba igeze hasi ngerageje kwiruka birananira mbura icyo nkora nicyo ndeka ndemera nyigendamo, muri iyo mvura nibwo agahinda kari kakomeje kubyimba muri njye kabaye kose maze ndaturika ndarira, amarira yivanga n’ imvura yari indi ku mutwe……………………………….
Ntuzacikwe na Episode ya 2 yiyi nkuru, NTA SHYA RY’ ISHYANO ejo mu gitondo
UMUSEKE.RW


text:
Par
KAMANAYO Ezéchiel/Gasabo District
Baje batubwira ngo bagiye kudufasha kongera umusaruro no kwivana mu bukene. Ngo ni yo mpamvu izina ry’ikigo cyabo ari TUBURA!Nyamara umuhinzi iyo agezemo ni bwo amenya neza ibyo bintu ibyo ari byo.
Umuntu ajyamo yiruka ngo umusaruro ugiye gutubuka, bugacya asanga watubye maze n’agasambu bakagateza kugira ngo biyishyure. Njye mbimazemo imyaka 3, ariko bisa n’aho ntacyo byamariye pe!Muti gute?
Tubura y’inyongeramusaruro ntayo nabonye
Kuri bo,gukorera mu matsinda yari intego yo gufasha abakene kubona inyogeramusaruro mu buryo bw’ubwisungane. Twe twibwiraga ko TUBURA ituzaniye inyongeramusaruro(ifumbire mvaruganda) ngo twikure mu bukene.
Bigitangira muri 2006, inkunga ya Leta yari 50%. Ninjiyemo muri 2014 ngira ngo ni ibintu bizima.Ibyago byanjye ni uko muri 2017 iyo nkunga yashyizwe kuri 25%. Ubu gahunda ni uko ngo abahinzi ari twe tugomba kwitangira ayo 75% asigaye.
Twibaza impamvu icyo kintu cya TUBURA cyateretswe hagati y’umuhinzi na Leta kidafite ubushobozi bwo kuyunganira?Ese ubifitemo inyungu ni nde?
Amashyirahamwe y’abambuzi n’abacancuro
Aho iyo nkunga ya Leta igabanirijwe, abafite amafranga menshi babonye uburyo bwo kwikorera ubucuruzi. Ubu ni bo basigaye bishyira hamwe bakagura inyongeramusaruro(ifumbire)mu izina ry’abahinzi kugira ngo bayigurishe ku kilo n’abafite ubushobozi buke ariko bumvise akamaro k’icyo kintu(besoin créé).
Aba rwose (nanjye ndimo)bari gusubira ku kabo.Ese iyo mirima twari twaramenyereje imvaruganda izihanganira imborera yonyine? Nsigaye ndeba ukuntu henshi umusaruro watangiye kugabanuka, bikanyobera.
Nawe mbwira:Abahinzi b’abakene ni nde uzabakura mu nzara(griffes) z’abo bambuzi n’abacancuro? Cyangwa ni bya Byanditswe Byera bibuzurizwaho ngo « Ufite azongererwa… »?!Ahaaa! Nzaba mbarirwa, singiye guca urwa Nzabandora!
Byanditswe na KAMANAYO Ezéchiel/GASABO


text:
Mu buzima bwa buri mugabo, aba yifuza kuzabyara. Iyo abonye umwe mu bana be, ashishikazwa no gukora cyane kugirango abone umwana we akura ntacyo abuze.
Nta kintu kirenze nko kugira umunezero mwinshi, igihe inzozi zawe zibaye impamo.
Muri iyi nkuru ngiye kukubwira bumwe mu buryo ushobora kumenya ko ibyo ukora uri mu nzira nziza yo kongera amahirwe yo kugira uburumbuke (Fertility).
Niba ukora ibi bintu, uzaba uri mu nzira yo gukabya inzozi zawe.
- Niba utarigeze unywa itabi, uri mu itsinda ryiza ry’uburumbuke. Niba unywa itabi, nyamuneka rihagarike kuko bishobora kwangiza ejo hazaza hawe heza.
- Niba buri gihe wiyuhagira amazi ashyushye. Bituma umubiri wawe utanga imbaraga nyinshi mu mubiri wawe.
- Niba utanywa inzoga(ibisindisha) cyangwa ukanywa nke. Bizakongerera amahirwe yo kuzabona urubyaro.
- Niba utambara imyenda igufashe cyane. Bizatuma umwuka uzenguruka mu mubiri wawe neza. Ibi bizakongerera amahirwe yo kuzakabya inzozi zawe.
Source: health.harvard.edu


text:
Ku itariki ya 17 Mutarama,Kiliziya yibuka ubuzima bwa Mutagatifu Antoine(le Grand ou du Désert).Yabayeho ahagana muri 251 atabaruka muri 356 yujuje imyaka 105 y’amavuko.
Ubwo yari ageze mu gihe cy’imyaka 20,yinjiye mu kiliziya,bihurirana n’uko hasomwe ivanjili y’umuhungu w’umukungu(Mt 19,16-22),imukora ku mutima yumva ariwe ubwirwa koko,maze ahitamo kureka ubukire yakeshaga umuryango.Kuva ubwo yiyemeza kujya kwiturira mu butayu.
Yashakaga kwibera wenyine(dans la solitude)aho azahurira neza n’Imana.Nyamara inyigisho n’ubuzima bwe mu ntamabara za roho(lutte spirituelle)byakuruye benshi bifuza kumuyoboka.Iyo yamaraga kubereka inzira yo kwitagatifuza basangira Ijambo ry’Imana,banaririmba Zaburi,yimukiraga ahandi ha wenyine.
Ahenshi bamwerekana ageragezwa n’amashitani(démons)mu ishusho y’akagurube kiyoroheje(cochon)ariko Bibiliya n’Ijambo ry’Imana bikamubera inkoni n’ingabo bitamuva mu ntoki.
Abe,cyane cyane abamonaki bitaruye rubanda(moines ermites) yakundaga kubabwira ngo:
« Les épreuves nous sont,en fait,profitables.Supprimez la tentation et personne ne sera sauvé »
« Ne cédons pas à la tristesse comme si nous périssions.Confiance et joie,nous sommes sauvés »
Mwese abiyambaza Mutagatifu Antoine ndetse na Yolaine,Roseline na Théodose,tubifurije umunsi mukuru mwiza.
By P.B


text:
Igitabo cyose gisohotse kigira umubare ukiranga,ni umubare ugizwe n’imibare 13, iri mu bice bitanu bitandukanye, buri gice kiba gifite icyo gisobanura.
ISBN (International Standard Book Number) ni umubare uranga igitabo; ugaragaza ubwoko bw’igitabo, igihugu cyasohokeyemo, ikigo cyemewe kuyitanga mu gihugu, inzu yasohoye icyo gitabo, ibitabo iyo nzu yasohoye n’umubare utangwa na ISBN ku rwego rw’isi.
Ni byiza ko igitabo kigira ISBN ifasha ku menya abanditsi n’abatuganya ibitabo mu gihugu, ifasha mu kugirango kizagurishwe mu gihugu no hanze yacyo, kugishyira mu isomero n’inzu zicuruza ibitabo, kugishyira mu mashini z’ikoranabuhanga, bifasha kugira ahantu wihariye hakuranga, usohorera ibitabo byawe haba ku rwego rw’igihugu cyangwa mpuzamahanga, ifasha kubona igitabo vuba. Amasomero, bibafasha kubika igitabo; kugitiza no kugitirura, kumenya amakuru y’igitabo biroroha.
Mu Rwanda ISBN itangwa na Rwanda Archives and Library Services Authority, ikigo gishinzwe ishyingura nyandiko z’igihugu n’amasomero. Ikayiha abafite inzu zisohora ibitabo,bakabasha kuziha abanditsi bashaka gusohora ibitabo.
Umubare umwe ugura amafaranga ibihumbi bibiri (2000), uzajya ku gitabo wasohoye na kopi zose uzasohora z’icyo gitabo.
Iyo uguze imibare icumi icyarimwe, wishyura ibihumbi icumi ( 10 000),ukazabasha kuyikoresha ku bitabo icumi, kuko umubare umwe ujya ku gitabo kimwe na kopi zacyo zose.
Igitabo kidafite ISBN ntabwo gishobora kugurishwa ku masoko mpuzamahanga.


text:
Ibibazo ku buzima bwa GikristoUmukristo bisobanura iki?
Nshobora kunesha nte icyaha mu buzima bwanjye bwa Gikristo?
Mbese Abakristo bagomba kubahiriza itegeko ryo mu Isezerano rya Kera?
Bibiliya ivuga iki ku byerekeye icya cumi cy'Umukristo?
Ni gute nabwiriza inshuti n'umuryango wanjye batanyinubye cyangwa ngo bampunge?
Bibiliya yigisha iki ku kwiyiriza ubusa?
Ni gute nababarira abangomeye?
Gukura mu mwuka bivuga iki?
Bibiliya ivuga iki ku ntambara yo mu mwuka?
Ni gute namenya Ijwi ry'Imana iryo ari ryo?
Ibibazo ku buzima bwa Gikristo


text:
Amakuru atangwa n’abana bo mu muhanda agaragaza ko ababyeyi bujuje inshingano zo kubitaho nta mwana wasubira mu muhanda.
Abana bari mu buzima bwo mu muhanda iyo muganiriye usanga impamvu batanga zatumye bajya muri ubwo buzima bwo kuba inzererezi ari ukubera ko ababyeyi babo batabitaho uko bikwiriye.
Irambona Innocent afite imyaka 18 avuga ko yagiye mu muhanda kubera ikibazo cy’ababyeyi be batamwitagaho bakamusiga mu rugo ntabyo kurya bamusigiye nyina akagaruka asanga inzara yamwishe.
Ati “Mama yajyaga gushaka ibyo turya akansiga jyenyine inzara ikanyica akagaruka nijoro nashonje, mbonye nkomeje kwicwa n’inzara mpitamo kwigira mu muhanda gushaka ibintunga”.
Uyu mwana avuga ko aramutse abonye iwabo hari imibereho myiza kandi nyina akamwitaho ko yasubira mu rugo akabana na nyina.
Ababyeyi bafite abana bagiye mu buzima bwo mu muhanda iyo muganiriye usanga abenshi bakubwira ko abana babo bagiye muri ubwo buzima kubera imibereho mibi yo kutababonera ibibatunga no gutakaza inshingano zo kubitaho.
Ntawuziyandemye avuga ko umwana we yagiye mu muhanda kubera ku tamwitaho kuko yaramaze kumukurikiza abana 2 b’impanga bituma abona ko we atitaweho ahitamo kwigira mu muhanda gushakisha ibimutunga.
Ati “ ndahamya ko mfite uruhare runini kugirango umwana wanjye ajye mu muhanda kuko byarangoye cyane kubasha kumwitaho igihe narimbyaye barumuna be”.
Avuga ko abana baramutse bakuriye mu buzima bwiza kandi ababyeyi bombi bakabitaho byabafasha kutajya mu muhanda.
Ikigo cy’Abadacogora n’Intwari cya Caritas Kigali kita kubana bo mu muhanda nyuma yo gusuzuma ibibazo bitera abana kujya mu buzima bwo mu muhanda bagasanga harimo n’icyo gutakaza inshingano ku babyeyi biyemeje gutanga amahugurwa ku babyeyi.
Mu nteko rusange yateranye tariki ya 27/3/2019 Umuyobozi wa Caritas Kigali Padiri Twizeyumuremyi Donatien yatangaje ko mu ngamba zo kurwanya ubuzererezi bibanda cyane gukemura ibibutera.
Zimwe muri izo mpamvu zibutera harimo n’uruhare rw’ababyeyi batita ku nshingano zo kurera abana babo neza.
Ati “Ababyeyi babo bana bahabwa amahugurwa abafasha kumenya inshingano z’umubyeyi n’uburyo agomba kureramo umwana”.
Bimwe mu byo babahugura harimo guha umwana ibyibanze akenera, kumuha ibimutunga, ibyo kwambara, ku muvuza, ndetse n’aho kuba kandi hatekanye.
Umubyeyi kandi agomba gushaka umwanya niyo waba muto wo guha umwana we kugirango baganire amenye ibibazo afite ndetse n’ibitekerezo bye kugirango amufashe mu mikurire ye no mu mibereho ye ya buri munsi.
Izi nyigisho zijyana no gukomeza guherekeza abo babyeyi banabongerera ubushobozi mu byo bakora kugirango barusheho kwita ku nshingano zo kurera neza abana babo.


text:
Abagore bakora ubucuruzi bw’inyongeramusaruro bagaragaje ko banyuzwe nabwo
Yanditswe na MUKAGAHIZI ROSE
Abagore bakora ubucuruzi bw’inyongeramusaruro barishimira uruhare bagira mu gutuma umusaruro wiyongera, bakavuga ko ku rundi ruhande ari ubucuruzi bubafitiye akamaro kuko bubonekamo inyungu.
Mu kiganiro kigariye n’Imvaho Nshya, Mukakomeza Donatille, ukora ubucuruzi bw’inyongeramusaruro mu murenge wa Nkomane, Akarere ka Nyamagabe, avuga ko hari amahirwe mu gukora ubucuruzi bw’inyongeramusaruro kuko bufasha kugera ku ifaranga.
Yagize ati “Umuntu yakoze ubu bucuruzi neza, agakurikiza inama bamugira, ntashobora kujya munsi y’amafaranga y’u Rwanda ibihumbi 300 ya buri kwezi y’inyungu.”
Avuga ko amaze imyaka umunani akora ubu bucuruzi, akishimira umusanzu we kuko hifashishijwe imirimashuri ye hari benshi bamwigiyeho, bakagira aho bava n’aho bagera mu iterambere.
Ashima amahugurwa yagiye abona ayakuye ku bakozi ba Minisiteri y’Ubuhinzi n’Ubworozi ariko by’umwihariko agashima inama zitangwa n’umushinga Hinga Weze, umushinga watangijwe ku bufatanye n’Ikigo k’Igihugu gishinzwe guteza imbere Ubuhinzi n’Ubworozi (RAB) n’Umuryango w’Abanyamerika ufasha mu bikorwa by’Iterambere (USAID) ukaba wibanda ku buhinzi no kunoza imirire.
Yagize ati “Amahugurwa nabonye yamfashije kumenya uko nitwara muri ubwo bucuruzi, ukuntu ngomba kurangura, kumenya uko ngomba kubika inyongeramusaruro, kumenya abo tugomba kuziha n’ibiciro byazo tukamenya uko tugomba kuzicuruza.”
Uwamahoro Pacifique, umugore ucururiza inyongeramusaruro mu karere ka Ngororero, ashima umushinga Hinga Weze uburyo wabahuguye mu birebana no gukoresha inyongeramusaruro bigatuma bagira aho bava n’aho berekeza mu birebana no kongera umusaruro.
Uretse ibyo yagarutse ku kiza cyo gucuruza inyongeramusaruro agira ati “Ikiza kirimo ni uko byunganirwa na Leta kandi tukabyigisha umuhinzi ari nako tumukangurira ibyiza byo gukoresha inyongeramusaruro kandi abandi bahinzi bakatureberaho ku turimashuri tuberekeraho.”
Daniel Gies, Umuyobozi w’Umushinga ‘Hinga Weze‘ avuga ko kugeza ubu bakorana n’abagore bacuruza inyongeramusaruro bo mu turere 10 bakoreramo ari two Gatsibo, Kayonza, Ngoma, Bugesera, Nyamagabe, Nyamasheke, Ngororero, Karongi, Ritsiro na Nyabihu.
Yagize ati “Birakwiye kuzamura iterambere ry’abacuruzi b’igitsina gore bacuruza inyongeramusaruro kuko byagaragaye ko mu bacuruzi 240 bakora uwo mwuga 68 gusa ari abagore.”
Akomeza agira ati “Ni cyo gituma Hinga Weze ibatumira, bakaganira, bakamenyana, bakungurana ibitekerezo ndetse bakavugira hamwe icyabateza imbere hagendewe ku buhamya bw’ababimazemo iminsi bakabisangiza abandi bababwira aho bageze nuko bagiye bazamuka.”
Aba bagore kandi ngo barahura bagasesengurira hamwe ndetse bo ubwabo bagatanga ibitekerezo ku mbaraga, intege nke, amahirwe n’ibibazo bibugariza nk’abagore bakora umwuga w’ubucuruzi bw’inyongeramusaruro.
Bagaragaje ko ubucuruzi bw’inyongeramusaruro bwunguka iyo bwitaweho kuko bubarinda gusabiriza bakaba batunze ingo zabo.
Berekanye ko bagira ikibazo k’ingwate, bakaba batitabira gahunda yo gukoresha inguzanyo ndetse ko bamwe babona ingwate ariko nta jambo bayigiraho abagabo babangira.
Gusa bafite ikizere cyo gutera imbere bagendeye ku mahirwe ahabwa umugore mu iterambere ry’igihugu ndetse n’abafatanyabikorwa nka Hinga Weze babaha ubumenyi ndetse bagashishikariza abagore gusaba inguzanyo zo mu bucuruzi bw’inyongeramusaruro.
Bifuje ko abagabo babo bajya baganirizwa ku iterambere ry’urugo bakumva ko bibareba ndetse bagasangira ijambo mu byemezo by’urugo nk’ingwate.
Banasaba ingendoshuri bakajya kwigira ku bandi bagore bateye imbere mu buhinzi.
Gatari Egide, Umuyobozi wa gahunda ya Nkunganire mu Kigo k’Igihugu cyo guteza imbere Ubuhinzi n’Ubworozi, RAB, atangaza ko gukoresha inyongeramusaruro neza cyo kimwe n’imbuto z’indobanure, kugeza amakuru ku bahinzi ku gihe, bituma umusaruro wiyongera.
Akomeza avuga ko bafite ikizere ko umusaruro uzarushaho kwiyongera kubera ko imikoreshereze y’inyongeramusaruro igenda yiyongera mu gihugu kandi uruhare rw’umuhinzi rukaba runini kuko nkuko abisobanura ngo bagenda barushaho gusobanukirwa akamaro ko gukoresha inyongeramusaruro.


text:
Nyabihu: Imiryango 100 yahawe amashanyarazi yatangiye kuyabyaza umusaruro
Yanditswe na Ngaboyabahizi Protais
Imiryango isaga 100 yo mu kagari ka Rega, Umurenge wa Bigogwe, Akarere ka Nyabihu, yagaragaje ko yishimira ko yahawe amashanyarazi yabafashije kwihangira imirimo.
Aba baturage bavuga ko kuba barabonye umuriro w’amashanyarazi byatumye bihangira imirimo, abana babo bakaba batakijya gushaka imirimo kure.
Sindikubwabo Jean de Dieu, yagize ati: “Twahawe umuriro mu mwaka wa 2017, ubu ntitukiba mu mwijima, agatadowa twaragasezereye. Umuriro twawubyaje umusaruro ubu dufite ibyuma bisya ibinyampeke bigera kuri 7, abana bacu biga neza haba mu mashuri no mu rugo mu mwanya wo gusubira mu masomo, dufite imashini zogosha, zidoda imyenda, ubu dufite n’aho dushobora kubonera serivisi za murandasi mbese ubu twateye imbere”.
Uyu muturage na bagenzi be bakomeza bashimira ubuyobozi bwabahaye uriya muriro, bikaba ari ibintu bigaragaza imiyoborere myiza.
Yagize ati: “Mbere twari tuzi ko umuriro w’amashanyarazi ubonwa n’uwifite, ntawatekerezaga ko Rega yo munsi ya Karisimbi mu birunga hano twahabwa umuriro w’amashanyarazi, ubu twarasirimutse, kuko burya aho amashanyarazi yageze buri wese arabengerana”.
Ubuyobozi bw’Akarere ka Nyabihu bwo busaba abo baturage kubungabunga ibikorwa remezo begerejwe kandi baharanira kubibyaza umusaruro.
Umuyobozi w’Akarere ka Nyabihu wungirije ushinzwe iterambere ry’ubukungu, Habanabakize Jean Claude; avuga ko ahageze umuriro w’amashanyarazi iterambere riba ryahageze, akabiheraho asaba abaturage kuwubyaza umusaruro kandi baharanira kubungabunga insinga zawo bazicunga neza.
Yagize ati: “Turasaba abaturage bagenda bahabwa umuriro hirya no hino gufata neza ibikorwa remezo bahabwa, birinda abashobora gutwara insinga n’ibindi byuma bajya kubicura mu bishaje kandi burya baba bihombya, bahombya na Leta, ikindi kandi bumve ko badakwiye kuwurebera gusa nibawushoremo imari bawubyaze umusaruro, bubake amazu y’imyuga n’ibindi byabazanira ubukire biturutse ku muriro w’amashanyarazi”.
Akagari ka Rega gatuwe n’abaturage bagera ku 5.821 bahawe umuriro w’amashanyarazi ukomeje kubafasha gutangiza imirimo ibateza imbere, ngo akarere kakaba gakomeje gukora ubuvugizi kugira ngo no mu tundi duce ahataragera umuriro na bo bawubone.


text:
Alice Gahunga Durand ni Umunyarwandakazi utuye mu Bufaransa, kuva akiri muto avuga ko yakundaga gushushanya, gukora ibikoresho bitandukanye mu bukorikori, ubu ari muri bamwe bakora ibibaho (tableaux) byiza akoresheje « imigingo » ijyanye n’amabara menshi atandukanye.
Ubu buryo ngo bukaba bwarakoreshejwe no mu kinyejana cya mbere, ku bwa Kakira Umuhungu w’umwami wo mu Gisaka, Kimenyi Getura, aho yakoresheje imigingo mu guha isura nziza inzu zitandukanye.
Ubu Alice Gahunga Durand kandi agaragaza ubuhanzi bwe mu mamurika gurisha atandukanye mu Burayi aho yerekana uburyo akoresha mu guhanga bijyanye n’ibihe tugezemo burimo ubuhanga mu gutaka no kunoza bita « Collage, Peinture & Résine.
Mu buhanzi bwe kandi akoresha ibikoresho bitandukanye mu guha ubuzima ibisigazwa by’ibikoresho ngo bidapfa ubusa, nk’imyambaro y’ibitenge (Tissu africain, Pagne), impapuro, parasitike (plastique), ibyuma (métal), ibiti (bois) n’ibindi, akavuga ko ubwiza bw’ihisha muri byinshi byose bigahabwa agaciro n’ubireba.
Alice Gahunga Durand ati « Ubwiza bwihisha muri byinshi bigahabwa agaciro n’ubireba. »
karirima@igihe.com
Yanditswe kuya 25-01-2015 – na Karirima A. Ngarambe
Posté par rwandaises.com


text:
Urukundo niruguhamagara uzitabe
Nubwo inzira zarwo ari amazamuka kandi zigoye
Amababa yarwo nakuzenguruka ntuzange
Nubwo amacumu ahishe muri ayo mababa azakujomba
Nirukubwira akajambo keza uzakemere
Nubwo ijwi ryarwo ryagusenyera inzozi nziza nka serwakira
Kuko nubwo urukundo ruzakwambika ikamba ku mutwe
Ni nako ruzakubamba ku musaraba
Nubwo rukureka ugasugira ugasagamba
Iyo rugutemaho amashami rudashaka birababaza-Kahlil Gibran, traduit de l'anglais par Bangambiki
Urukundo ni cyo kintu ushobora kuvuniraho abantu benshi ntigishire mu biganza byawe!-Anne Morrow Lindbergh, traduit de l'anglais par Bangambiki
Umutima ukunda uhorana itoto-Uknown, traduit de l'anglais par Bangambiki
Sinigeze menya uko basenga mbere y'uko mvumbura uko bakunda-Henry Ward Beecher, traduit de l'anglais par Bangambiki
Nta mirimo y'igitangaza twashobora gukora kuri ino si, uretse gukora uturimo duto n'urukundo rwinshi-Mother Teresa, traduit de l'anglais par Bangambiki
Hari ibibazo bine by'ingenzi mu buzima njya nibaza:
-Ni ikihe kintu cyera/gitagatifu kurusha ibindi?
-Mbese roho ikoze mu ki?
-Ni iyihe mpamvu yatuma nkomeza kuba ndiho?
Ni iyihe mpamvu yatuma mpara amagara yanjye?
Igisubizo kuri ibyo bibazo byose nasanze ari kimwe:URUKUNDO-Johnny Depp, traduit de l'anglais par Bangambiki
Kimwe mu bintu bigoye mu buzima ni ukugira amagambo mu mutima wawe udashobora kwatuza akanwa!-James Earl Jones, traduit de l'anglais par Bangambiki
Umunsi imbaraga z'urukundo zaruse urukundo rw'imbaraga, isi izagira amahoro-Jimi Hendrix traduit par Bangambiki
Bimaze iki kubaho niba wumva utariho,-Uknown traduit de l'anglais par Bangambiki
Urwango ntirurangizwa n'urundi. Urwango rurangizwa n'urukundo. Iri ni itegeko rya kamere-Guatama Buddha, traduit de l'anglais par Bangambiki
Urukundo ni ubwiza bwa roho-Saint Augustine of Hippo traduit de l'anglais par Bangambiki
Ntabwo dukunda umuntu kuko twasanze ari intungane, ahubwo twiga kubona mu ishusho nziza umuntu utari intungane-Sam Keen, traduit de l'anglais par Bangambiki
Abagabo baba abakunze beza iyo barimo guhemukira abagore babo-Marilyn Monroe, traduit de l'anglais par Bangambiki
Urukundo ngukunda ni rurerure cyane ntaho ruhuriye n'amacentimetro make nkwinjiramo-Uknown, traduit de l'anglais par Bangambiki
BLOG BIFITANYE ISANO


text:
Amavugurura y’ikoranabuhanga rikoreshwa muri Cyamunara azarandura uburiganya bwabagamo
Minisiteri y’Ubutabera ivuga ko amavugura yakozwe mu Ikoranabuhanga rikoreshwa mu kurangiza imanza ndetse no mu mategeko, azarandura uburiganya bwajyaga bukorwa mu gihe hariho hatezwa cyamunara.
Kuva muri Gicurasi 2020, mu Rwanda hatangijwe uburyo bushya bwo guteza cyamunara hifashishijwe ikoranabuhanga ryashyizweho hagamijwe kurandura ibibazo by’uburiganya byakunze kuvuga ku za cyamunara zakorwaga abantu bahuriye ahari umutungo utezwa cyamunara.
Minisiteri y’Ubutabera ivuga ko imiterere ya ririya koranabuhanga ryabanje kwifashishwa, yakomeje guha icyuho abakoraga buriya buriganya kuko iyo abantu bashyiraga ibiciro muri ririya koranabuhanga baramenyanaga bigatuma baza guhura imbonankubone kugira ngo bagambane.
Urujeni Martine, Umuyobozi muri Minisiteri y’Ubutabera ushinzwe kwegereza ubutabera abaturage, avuga ko ririya koranabuhanga ryari ryashyizweho kugira ngo hacibwe ko abantu bajya aho umutungo uri nyamara bikaba byarakomeje gukorwa kuko abantu basuraga umutungo utezwa cyamunara ndetse no ku munsi wo kugurisha bakajyayo.
Avuga kandi ko hari n’abashoboraga gushyira mu ikoranabuhanga ibyangombwa by’ibihimbano ku buryo byaje kugaragara ko intego ya ririya koranabuhanga itari iriho kugerwaho.
Minisitiri w’Ubutabera, Johnson Busingye avuga ko ibi byatumye mu mezi atatu ashize ririya koranabuhanga riba rihagaritswe kugira ngo rinozwe.
Yagize ati “Twabonye ko kari ahakiri icyuho mu kuzamura urwego twifuzaga dusanga kuba duhagaritse za Cyamunara ari byiza kurusha kugira ngo tuzamure urwego rw’Ikoranabuhanga kugira ngo tuzibire ibyo byuho.”
Mu kiganiro Minisitiri Busingye yagiranye n’abayobozi ba za Banki n’abanyamategeko bazo, yavuze ko amavugurura yakozwe muri ririya koranabuhanga atanga icyizere cyo gukemura ibibazo byakunze kuvugwa.
Yavuze kandi ko ubusanzwe iyo umuturage yaterezwaga cyamunara kubera kunanirwa kwishyura umwenda wa Banki, yagendaga avumira ku gahera banki yamutereje cyamunara.
Ati “Hakaba abashyira ubutumwa ku mbuga nkoranyambaga bakabusangiza (tagging) Minisitiri w’Ubutabera, bakabusangiza Umuyobozi mukuru wa Banki yewe bakabusangiza Perezida, bavuga bati ‘muri iki gihugu hari igikoko kitwa Ecobank, hari intare yitwa BRD, hari urusamagwe rwitwa I&M…”
Minisitiri Busingye uvuga ko ibi bibazo byabaga biganisha kuri Politiki, avuga ko ubu buryo bushya bugiye gukoreshwa buzakemura biriya bibazo, aboneraho gusaba za Banki kujya zifasha abaterezwa cyamunara kuba na bo bagira inyungu bakuramo.
Busngye yasabye abanyamabanki kujya bagerageza kuvugana n’abishyuzwa kugira ngo “Umunyarwanda yongere asubire muri banki aho kuvuga ati ‘icyampa ngo iriya banki umuriro uzayifate’.”
Yavuze ko uburyo bw’Ikoranabuhanga muri cyamunara buzajya buha amahirwe amafaranga akaba ari yo apiganwa gusa ubundi abifuza gusura umutungo utezwa cyamunara bakaba bawusura mu gihe cyagenwe ariko ntihabeho kuwuhuriraho mu gihe cyo kuwuteza.
Uburyo ikoranabuhanga rizakora
Umuhesha w’Inkiko azajya atangaza cyamunara ku rubuga rwa Interineti rwitwa www.cyamunara.gov.rw, kandi ibikorwa byose bizakorerwaho bikazajya biba bikurikirwa n’inzego zose zirebwa na byo.
Iri koranabuhanga rizajya ribashwa kuba ryakoreshwa na buri wese wifuza gupiganirwa cyamunara, azajya ajyaho yiyandikishe arebe imitungo itezwa cyamunara ubundi uwo ashima atange ingwate ya 5% azasubizwa mu gihe atatsindiye icyo yifuzaga, ariko yaba yatsinze akishyura icyo yaguze ayihereyeho.
Nyuma y’iminsi irindwi, ibiciro bizajya bifungurwa mu masaha atandatu mbere yaho, muri icyo gihe ibiciro biba bizamuka uko buri muntu mu bayitabiriye yanditsemo igiciro cye, kugira ngo igicuruzwa gitangwe ku giciro gisumba ibindi.
Iyo ya saha igeze abagura batagejeje kuri 75% by’agaciro k’ikigurishwa, ikoranabuhanga ririfunga rikazongera gufungurwa nyuma y’indi minsi irindwi muri cyamunara ya kabiri.
Mu gihe nta muntu watanze 75% by’agaciro k’ikigurishwa, hongera gutegurwa cyamunara ya gatatu nyuma y’indi minsi irindwi (ubwo haba hashize ibyumweru bitatu), ariko noneho hakakirwa abonetse yose y’uwatanze igiciro kiruta ibindi.
Nyiri umutungo utezwa cyamunara kandi muri icyo gihe cyose aba ashakisha abaguzi ku buryo aramutse abamuha menshi, ayafata ubundi akishyura Banki abereyemo umwenda.
REBA YouTube Channel UMUSEKE TV video nziza nk’iyi. UKORA LIKE SHARE na COMMENT
UMUSEKE.RW


text:
Abagabo muri kamere yabo ntibakunda ibintu byiraha, ndetse ahanini usanga banashimishwa n’utuntu duto cyane, usanga akenshi tunagoye kutumenya, ariko urubuga rwa internet yourtango.com ruvugako hari ibintu 10 byoroheje abagabo bakunda kandi bakanezezwa nabyo.
Dore 7 muri byo ni ibi bikurikira:
1. Kwitabwaho no kugaragarizwa urukundo
Abagabo ngo bishimira kandi bagakunda abagore babitaho bakanabagaragariza urukundo harimo nko kumuha impano zitunguranye kabone n’ubwo yaba ihendutse, kumutegurira ifunguro akunda umutunguye, kumubwira ko akurutira abandi bagabo bose n’ibindi.
2. Kwerekwa ko gukorana imibonano mpuzabitsina nabo ari iby’agaciro
Burya ngo abagabo benshi bakunda abagore babereka ko bishimiye gukorana imibonano mpuzabitsina nabo bakabonako atari ukubihatira abagore babo ahubwoko nabo baba babakeneye. Birabashimisha cyane kandi bakabikunda kuruta abagore basa n’aho babihatirwa cyangwa se batabyitayeho.
3. Ukuri
Burya ngo abagabo aho bava bakagera banga umuntu ubabeshya, ahubwo ubakoreye ikosa ugasaba imbabazi ubabarirwa vuba ariko ngo iyo akuvumbuye wamuhishe ukuri niho bishobora kuba bibi murukundo cyangwa se no murugo
4. Umutuzo
Burya ngo n’iyo baba bajya basahinda ariko bakunda abagore babaha umutuzo , kuko ngo bituma bumva baguwe neza, ntibakunda abagore babajagaraza, babatesha umutwe, ahubwo bifuza ababatwara gahoro.
5. Gutegurirwa ifunguro rya nijoro
Kuko ngo abagabo baba biriwe mu kazi burya ngo amafunguro ya saa sita ntakintu kinini amara mukubagarira urukundo, ariko ngo iyo batashye bakitse imirimo baba bashaka ko abagore babo babitaho bakabategurira amafunguro, aha rero ngo usanga bayafashe banezerewe kandi bikavuga byinshi mu buzima bwabo kuko ngo aricyo gihe baba babonye cyo gutekereza no kuruhuka bitonze, rero ngo iyo umugabo abikorewe biramushimisha cyane
6. Kumvwa
Bakunda gutegwa amatwi kuko ngo bibereka ko bahawe agaciro.
7. Ubukwe
Abagabo bakunda kandi bakishimira gukora ubukwe, gusa ngo bagaakunda kugira ikibazo cyo guhitamo uwobazabana ubuzima bwose kuko batinya guhemukirwa cyangwa se kubaho ubuzima batishimiye nyuma yo kurushinga iyi ngo akaba arinayo mpamvu benshi muri bo usanga biyemeza kurushinga bamaze gukura bifatiye icyemezo batazicuza. Kandi ngo uwabukoze agahirwa murugo rwe yishimira kubivuga no kuba muri ubwo buzima.


text:
Padiri Fortunatus Rudakemwa.
Amasomo ya liturujiya tuzazirikana kuri iki cyumeru cya 1 cy’igisibo ni aya :
1°. Intangirio 9, 8-15,
2°. 1 Petero 3, 18-22,
3°. Mariko 1, 12-15.
Icyambere ivanjili ya none itwigisha ni uko shitani ibaho. Ishimishwa cyane no kubona hari abantu batemera ko ibaho, kandi bakagenda babivuga hose. Ni nk’uko umuganga yasuzuma umuntu ubabara cyane, akavuga ngo nagende ntacyo arwaye. Iyo ndwara ni uko itagira amenyo, naho ubundi yaseka igatembagara igira iti “uyu mugamga arakagira Imana, atumye nikomereza akazi kanjye ko gushegesha ubuzima bw’uyu muntu”.
Icya kabiri ivanjili ya none itwigisha ni uko shitani iticaye ubusa, ahubwo ikaba ikora ijoro n’umunsi ubutaruhuka. Icyo ikora ni ugushuka abantu no kubagusha mu cyaha. Ese koko ifite amahembe n’umurizo nk’uko amashusho amwe n’amwe abyerekana ? Mu by’ukuri amahembe, umurizo, amatwi maremare, inzara zisongoye n’ibindi ntibiba bigamije kwerekana imiterere y’umubiri wa shitani, ahubwo biba bigenura ubugome bw’umutima wayo n’ububisha bwihishe mu migambi yayo. Iyo ishuka umuntu, ubwo bubi bwose irabuhisha, ikigira nk’umumalayika w’urumuri (2 Abanyakorinti 11,14), umujyanama w’igitangaza (Izayasi 9,5), umukobwa (umugore) w’ubwiza bwahebuje cyangwa umusore (umugabo) mwiza cyane ukoresha utugambo twiza akakumvisha ko afite kandi ko yifuza kuguha ibintu byose byatuma ubaho mu munezero (Reba nko muri film ya Mel Gibson, La passion du Christ).
Icya 3 ivanjili ya none itwigisha ni uko shitani yashutse Yezu umwana w’Imana, nta n’undi itageregeza gushuka. Yamushutse kandi amaze kubatizwa, yitegura gutangira ubutumwa bwe bwo kwamamaza ingoma y’Imana : “Ingoma y’Imana iregereje, nimuhinduke kandi mwemere inkuru Nziza”. Shitani ntabwo ikunda abantu bamamaza ingoma y’Imana mu bantu. Ni yo mpamvu kenshi igira itya ikinjira mu mitima no mu makanzu y’abapadiri, abafurere, ababikira, abapasitori, ba Imamu, abavugabutumwa n’abandi, maze ikabahindura ibirura byifubitse uruhu rw’intama , ibituro birabye ingwa, ibirumirahabiri n’ibindi Yezu avuga mu ivanjili ya Matayo, umutwe wa 23, abwira Abafarizayi n’abigishamategeko inshuro 7 zose ati “nimwiyimbire” (Byaba byiza umuntu wese ufite Bibiliya asomye uyu mutwe wa 23 w’ivanjili ya Matayo, utayifite nawe ashobora kuyigura cyangwa akajya kuyitira). Ubwo rero sekibi akigira ahitaruye, akitakuma avuga ngo “ndaguhamije njyewe Kamenabanga, kandi ntawe uzigera amenya ko ari njye kuko nkorera mu bwihisho, ariko imbuto n’ingaruka mbi z’ibikorwa byanjye zo zikagaragara”.
Nyakwigendera padiri Gerevasi Rutunganya yazirikanye cyane kuri ya ndirimbo “Yezu waje kubana natwe” Abagatolika bakunda kuririmba igihe cyo guhazwa, ageze kuri cya gitero kivuga ngo :
*“Ntacyo tugira kiri cyiza”, ati “abo ni abapadiri”.
*“N’intege ntazo dufite”, ati “abo ni ababikira”.
*“Ntitubasha kugira neza”, ati “abo ni abafurere”.
*“Duhora tukugomera”, ati “abo ni abandi bose”!
Ibi rero ni byo Yezu yabonye kahiri kare, mbere yo gusubira mu ijuru asiga aburiye abigishwa be ati “nimube maso, ntumwa zanjye, kuko hazaza abitwara nk’abamalayika b’urumuri, ndetse n’intore bazigushe, ntumwa zanjye” (Mt 24, 23-24). Intore Yezu avuga aha ni intore z’Imana, ntabwo ari za zindi zindi.
Ivanjili yanditswe na Matayo, iyanditswe na Mariko n’iyanditswe na Luka ziruzuzanya (évangiles synoptiques). Kuri iyo mpamvu rero, Matayo (4,1-11) ni we utubwira ibyo shitani yashukishije Yezu, akaba ari nabyo by’ingenzi ikomeza gushukisha abantu kugeza n’ubu.
Icyambere ni ubukire (umugati, ubukungu, amafaranga) : “Tegeka aya mabuye ahinduke imigati”.
Icya kabiri ni ibyubahiro, (ikuzo, gukomerwa amashyi) : “Manuka ku uyu munara, wijugunye hasi kuko byanditswe ngo «Imana izategeka abamalayika bayo kugusama kugira ngo udasitara ku ibuye».
Icya 3 ni ubutegetsi : “Ingoma zose z’isi n’ubukire bwazo, byose nzabikugabira nupfukamya ukandamya”.
Mu bihugu bikiri mu nzira y’amjyambere, inzira ibangutse yo gukira no guhabwa ibyubahiro utarushye ni iyihe ? Ni ubutegetsi. Hari abantu bagira inyota ikabije yabwo ku buryo badatinya kwiyegurira shitani kugirango ibubahe. Bamwe babikorera mu ibanga rikomeye nk’abafaramaso (franmaçonnerie et autres sociétés secrètes) n’abambari babo ; abandi bakabikorera ku mugaragaro, bakavuga ko bahujwe no gusenga Imana, kandi mu by’bukuri bari gusenga Sekibi n’ibindi bigirwamana. Yezu ati “ubabyara ni Sekibi… .Kuva mu ntangiriro yamye ari umwicanyi…ari umubeshyi ndeyse akaba na Sekinyoma” (Yohani 8, 44). Nguko rero uko bagera ku butegetsi bica, bakabugumaho bica, bakazabuvaho bishwe, ariko nabo bisasiye.
Ngaho ahavuye za mvugo n’imigani ngo “Ingoma irakiza ; Ukuboko kwafashe ingoma ntikurekura kireka bagutemye ; nta ngoma itica” n’ibindi. Ubishidikanya azegere abakuru bamubwire ibyo Abega bakoreye Abanyiginya igihe bicikiye ku Rucunshu mu w’1896, ibyo Abakiga bakoreye Abanyanduga mu w’1973, akaga perezida Yuvenali Habyarimana yaboneye i Kanombe le 06/04/1994, n’ubu Abanyarwanda bakaba batakiranuka n’ingaruka zabyo.
No mu bihugu byateye imbere abategetsi barakira kandi bagahabwa ibyubahiro, ariko ntibagera ku butegetsi bica, ngo babugumeho bica, hanyuma ngo bazabuveho bishwe. Bavuga imigambi bafite, abaturage bayishima bakabatora ; bayishyira mu bikorwa, bakongera kubatora rimwe cyangwa kabiri uko itegeko ribiteganya ; bananirwa kuyishyira mu bikorwa, abaturage bagatora abandi.
Hari ibintu bitatu abajya gushakira ubukire, ikuzo n’ubutegetsi kwa shitani bagomba kumva vuba.
Icya mbere ni uko shitani ntacyo itunze kubera ko nta cyo yaremye. Imana yonyine ni yo Rurema kandi ni yo “Nyamugirubutangwa”. Shitani ishobora kuguha ibyo yibye, ariko ikazabikwishyuza kare ijana, ikongeraho kugusaba ubuzima bwawe n’ubw’abandi, cyane cyane ubw’abo ukunda.
Icya kabiri ni uko bagomba kwitandukanya nayo, bakayisubiza nka Yezu. Ku gishuko cya mbere, Yezu yashubije umushukanyi ati “umuntu ntatungwa n’umugati gusa, ahubwo atungwa n’ijambo ryose rivuye mu kanwa k’Imana”. Ku gishuko cya 2, Yezu yabwiye umushukanyi ati “Ntuzagerageze Nyagasani, Imana yawe”. Ku cya 3 Yezu yarashubije ati “Uzaramye Nyagasani Imana yawe, abe ari We uzakorera wenyine”. Ni uko rero Yezu aba atsinze ibishuko, “umushukanyi amusiga aho, abamarayika baramwegera, baramuhereza”.
Icya 3 ni ugusobanukirwa neza politiki icyo ari cyo nk’uko umugabo witwa Mahoro Zelote azaherutse kubitubwira muri aya magambo : “Ndabanza gusobanura ko politiki bitavuga amanyanga, kwiba, kubeshya no kwica abaturage nk’uko abanyapolitiki babi twakunze kubona iwacu batumye tugumana isura mbi y’uwo murimo utoroshye. Umwuga wa politiki ni umwuga mwiza cyane, ndetse uruta indi yose kuko abawukora neza bashinzwe kwita ku ubuzima bw’abenegihugu kugira ngo babeho mu mahoro n’umutekano kandi babone uko bakora indi mirimo yo kwiteza imbere mu by’ubukungu no mw’iyobokamana. Iyo umwuga wa politiki tuwuhariye ibisambo n’abambuzi, twese bitugiraho ingaruka mbi, tugahora mu ntambara z’urudaca, mu mwiryane…mbese nk’uko bimeze ubu mu Rwanda. Kiliziya gatolika yo yashyizeho n’umutagatifu ushinzwe kuvuganira abanyapolitiki mw’ijuru, ni umwongereza witwa Thomas More. Birumvikana rero ko uwo murimo wemewe n’abo mu ijuru atari umwihariko w’abicanyi, abanyakinyoma n’ingegera z’ubwoko bwose” (Zélote Mahoro, Amabanga 77 ya polotiki y’u Rwanda, Editions Sources du Nil, Lille, 2012, p.8).
Igitekerezo cy’ingenzi dusanga mu ivanjili ya none ni uko Yezu yatsinze ibishuko bya sekibi. Igisibo cyaba cyiza cyane kandi kiba ingirakamaro Abanyarwanda bose, uhereye ku bayobozi bo mu ngeri zose n’abihaye Imana bo mu madini yose n’ingirwamadini zose bakurikije urugero rwiza rwa Nyagasani, bagatsinda ibishuko by’ubukire, ikuzo, n’ubutegetsi ; bagasiba kwangana, bagahitamo gukundana ; bagasiba kubeshya, bakavuga ukuri ; bagasiba kwikubira, bagasaranganya, bagasangira akabisi n’agahiye n’abo bashinzwe kuyobora.
Ngicyo igisibo Imana uhoraho yifuza.
Padiri F. Rudakemwa


text:
Manzi na Bella bari abana barezwe neza,ariko bagatandukanira ku bushobozi bw’imiryango bakomokamo,kuko umuryango wa Manzi wari uciriritse naho umuryango wa Bella ukaba wari ukize.
Manzi yakuriye mu giturage,aho yatozwaga cyane n’ababyeyi be ikinyabupfura no kubaha bagenzi be.Urukundo ababyeyi be bamukundaga rwatumye Manzi akura yifitiye icyizere binatuma yiga amashuri ye neza kabone nubwo ababyeyi be kubona amafaranga y’ishuri byabagoraga.Ibi byatumaga ababyeyi be bamubonamo umuntu uzabagirira kamaro ejo hazaza.
Ubwo manzi yigaga amashuri yisumbuye,yaje kuyarangiza ajya muri kaminuza ari naho yaje guhurira n’umukobwa mwiza witwaga Bella,maze birangira bize mu ishami rimwe ry’ubuvuzi bw’abantu.
Kubera ubuhanga n’ubushishozi Manzi yagiraga byatumaga abantu benshi bamukunda ,abakobwa bo bikaba akarusho!Ariko kuko Manzi intego ye yari ukwiga ibyo ntago byigeze bimurangaza,gusa kubera kubaha abandi n’ubwenge yari afite ntiyahwemaga no gusobanurira abandi banyeshuri ibyo batumva.
Manzi aganira na Bella bwa mbere
Bella, kimwe n’abandi bakobwa biganaga na Manzi bifuzaga kuba inshuti n’uyu muhungu,ariko Manzi ntabyiteho.Bella nawe byafashe igihe atekereza kuri Manzi,bituma afata umwanzuro wo gushaka uko Manzi yamenya ko amukunda .
Bella yagerageje gukora ibimenyetso bitandukanye imbere ya Manzi ariko Manzi ntiyabyitaho ,cyane cyane ko atari ubwa mbere yari abonye abakobwa bakora bene ibyo.Ibi byatumye umutima wa Bella wuzura intimba ariko ntiyagira umuntu numwe ahishurira ko yakunze Manzi.
Ijoro rimwe Bella yaraye atekereza kuri manzi burinda bucya atagohetse,niko gufata umwanzuro wo kujya kubibwira Manzi ariko ashaka uburyo arabimubwiramo buramuyobera.Gusa kubera ko Manzi yakundaga gusobanurira abandi banyeshuri ,Bella nawe yahisemo kumusaba ko amusobanurira,Manzi umuhungu wubahaga abantu yaremeye ,ariko Bella ashaka ahantu yamuturuka amubwira ko amukunda biramuyobera.
Ibyo byakomeje kuba inshuro nyinshi,Bella yarabuze aho aturuka Manzi ,ariko Manzi nawe uko yakomezaga guhura na Bella niko yamwiyumvagamo ariko Manzi ntabikomeze kuko yatekerezaga ko atari byiza gukundana n’umukobwa bigana,ikindi kandi akaba atari nacyo cya mbere cyamuzanye.
Umunsi umwe Bella abwira Manzi ko ashaka ko baganira byimazeyo kandi ko hari ibanga amaranye iminsi yifuza kumusangiza,ibyo Manzi yarabyemeye gusa ntiyarazi iryo banga iryo ari ryo kuburyo byamuteye amatsiko,gusa bumvikana umunsi bazahuriraho.


text:
Agahinda,kwirengagizwa,kunenwa, kukemurirwa nabi ikibazo,gusuzugurwa,ibi ni bimwe mu bituma abaturage basimbuka inzego.ubundi mu mahame y’ubugenge abahanga bavuga ko iyo usimbutse hari izindi mbaraga zigukurura zikugarura hasi. No mu nzego z’ubuyobozi bijya gusa iyo umuturage asimbutse inzego usanga akenshi asabwa gusubira hasi,aho we avuga ko bamurenganyije.
Ariko mbere yo kuvuga kugusubizwa aho wasimbutse reka twibaze impamvu umuturage asimbuka inzego.”ese ubundi urenganyijwe n’uwakurenganuye wabigenza gute? Ese ubundi kuki umuyobozi yakemura ibibazo nabi nyuma akarakazwa n’uko uwo muturage yagejeje ikibazo ku zindi nzego?
Ese ubundi birakwiye ko ikibazo cyakemurwa ku rwego rw’umudugudu kigera ku biro by’umukuru w’igihugu? Kuki umuyobozi uba yarakemuye nabi icyo kibazo atabazwa ayo makosa?
Mbere najyaga nkurikira ibibazo by’aho Perezida wa Repubulika yabaga yasuye abaturage nkibaza nti “bariya bayobozi b’inzego z’ibanze baba batewe isoni n’ibi bazo umuturage ageza kuri perezida bagiye babikemura mbere.” Ikibabaje ni uko usanga nka 70% by’ibibazo bisimbutswa inzego biterwa no kuba byarakemuwe nabi ndetse hakabaho no kurerega umuturage ku bashinzwe kubikemura.
Ikindi kuba umuyobozi wisumbuye k’uwakemuye icyo kibazo mbere nawe yibwira ko umuturage ari we wabaye intakoreka.
Hiyongeraho kuba hamwe na hamwe hari abayobozi bibwira ko umuturage adashobora kugera ku zindi nzego igihe yarenganyijwe.
Mperutse kuganira n’umwe muri abo baturage wakemuriwe ikibazo n’ibiro by’umukuru w’igihugu agira ati “buriya iyo uzi ko warenganye kandi ukaba uzi ko hari uwakurenganura,uhorana inzozi ko umunsi umwe uzarenganurwa kandi ko unyurwa ari uko umugezeho.”
Yambwiye ko ushobora kurenganwa ahantu henshi ariko ko uwarenganijwe wese aba azi ko kuvuga akarengane ke imbere ya Perezida aba abona ari cyo gisubizo cya nyuma cyamunyura.
Gusa ku rundi ruhande bituma nibaza nti “kuki inzego ziba zishinzwe gukemura ibi bibazo babyemerera abaturage ko bazabikemura ariko bikazategereza ko umukuru w’igihugu ubwe yisabira izi nzego kubikemura? Ese si umugayo ku bayobora izo nzego kuba batubahiriza ibyo bemereye umuturage bakagera aho bahabwa igihe ntarengwa cyo kubikemura?
Hari ingero nyinshi z’ibyagiye bikemuka hakoreshwe ubu buryo.ikibabaje ni uko biba bitakagombye kugeza aho umuturage we abona ko ntawundi wamurenganura uretse umukuru w’igihugu,ariko igishimishije ni uko iyo umuturage abimugejejeho bihita bikemuka.
Ariko tureke ibibazo byagakemuwe nko kuzuza inshingano z’abayobozi runaka,bitegereze kugezwa ku mukuru w’igihugu bibone gukemuka?
Kubera ko gukemurira umuturage ikibazo ari inshingano z’ubuyobozi kandi buri rwego rukaba rufite ubu bushobozi,ntibikwiye ko umuturage yasiragizwa ,ahora mu nzira ajya gusaba gukemurirwa ikibazo.


text:
JASIRI Investor Program for Rwanda Entrepreneurs seeks applicants
JASIRI, an organization focused on tackling poverty in Rwanda and Kenya, is seeking applicants for its upcoming Talent Investor Program. The one-year, fully funded program is available to high potential entrepreneurs and will aid participants in idea generation, validation, prototyping, and then through the process of market entry all the way to venture creation. JASIRI aims to attack poverty by investing in, nurturing, and empowering responsible entrepreneurs and leaders who benefit society by helping to accelerate meaningful employment creation while embodying the values and behaviors of ethical leadership. JASIRI is supported by the Allan and Gill Gray Philanthropy.
Successful applicants will participate in online training about entrepreneurship essentials in their country of residence from March-May 2021. In June 2021, participants will then come together in person at the JASIRI residence in Kigali where they will go through different phases of the program including induction, team formation, innovation bootcamps, the prospecting process, and the idea validation stage. Following the validation stage, teams will begin the venture creation phase, which will last for approximately 9 months and during which teams will find their product market fit and apply for a round of equity funding. Throughout this phase, participants will have access to professional services that aid in financial, legal, administrative, human resources, organizational design, and IT support.
Through the program, participants will receive the following:
- Transportation to Kigali
- A monthly stipend of $250 including accommodations, meals, and health insurance.
- In the validation stage, each team will receive a $3000 budget for prototyping and testing.
- During the venture creation stage, a $1000 monthly stipend Each team will receive a $7000 cash grant, plus the balance of any unspent validation budget, for venture creation.
- Transportation from Kigali to Nairobi for founders choosing to establish their ventures in Kenya.
As soon as the teams have achieved product-market fit, they may apply for further equity funding.
To qualify for the program, interested participants must meet the following requirements:
- A Bachelor’s degree from an accredited university
- Age 25-35
- Significant experience in your field/sector
- A demonstrable history of entrepreneurial action
- A desire to learn how to ideate, validate, prototype, and formalize market-creating ventures.
- A desire to meet equally ambitious co-founders.
- Must be a citizen of Rwanda or Kenya.
- Willingness to complete the one-year fully funded Talent Investor program on a full-time basis.
- Willingness to travel to Kigali, Rwanda for 3 months for the residential part of the program where teams are formed, and to continue with the remainder of the one-year full-time program in either Rwanda or Kenya.
To apply for the program, click on the link: APPLY
For more information, visit: JASIRI Talent Investor Prospectus or contact via email at enquiries@JASIRI.org
JASIRI Investor Program for Rwanda Entrepreneurs irahamagarira kwitabira amahugurwa ateganyijwe ya Talent Investor Program.
JASIRI, umuryango ugamije kurwanya ubukene mu Rwanda no muri Kenya, urahamagara abashaka kwitabira amahugurwa ya wo ya Talent Investor Program. Ayo mahugurwa amara umwaka aterwa inkunga n’uyu muryango ahabwa ba rwiyemezamirimo bafite ubushobozi bwo mu rwego rwo hejuru akabafasha kunguka ibitekerezo no kubyemeza, gutunganya ibikorwa mbonera, no kugeza ku ishyirwaho ry’ibigo by’ubucuruzi binyuze mu nzira yo kwinjira ku isoko. JASIRI igamije kurwanya ubukene ishora amafaranga mu bikorwa byo kurera no guha ubushobozi ba rwiyemezamirimo bafite gahunda n’abayobozi bafitiye sosiyete akamaro ibafasha kwihutisha ihangwa ry’imirimo ikomeye kandi ishimangira indangagaciro n’imyitwrire y’abayobozi ikwiye. JASIRI iterwa inkunga na Allan and Gill Gray Philanthropy.
Abazemererwa kujya muri ayo mahugurwa bazajya bakurikira mu buryo bw’ikoranabuhanga amahugurwa mu byerekeranye n’ubumenyi bw’ingenzi mu bijyanye no kwiyemeza gukora imirimo mu bihugu batuyemo kuva muri Werurwe kugeza muri Gicurasi 2021. Muri Kamena 2021, abazitabira amahugurwa bazaza ku cyicaro cya JASIRI i Kigali aho bazaherwa amahugurwa ku bikorwa binyuranye binyuze mu byiciro binyuranye by’amahugurwa birimo inyurabitekerezo, gukora amatsinda, amahugurwa y’igihe kigufi ku bijyanye no guhanga udushya, ibikorwa byo gucukumbura, n’icyiciro cyo kwemeza ibitekerezo runaka. Nyuma y’amahugurwa ku cyiciro cyo kwemeza ibitekerezo runaka, amatsinda azatangira icyiciro cy’amahugurwa ajyanye no gushyiraho ibikorwa by’ubucuruzi kizamara amezi 9 ugereranyije kandi muri icyo cyiciro amatsinda azareba ibicuruzwa byayo biberanye n’isoko noneho asabe inkunga y’imigabane. Muri iki cyiciro, abitabiriye amahugurwa bazahabwa serivisi zo mu rwego rw’umwuga zitanga ubufasha mu rwego rw’imari, urw’amategeko, urw’ubuyobozi, ur’imicungire y’abakozi, urw’itegurwa ry’imitunganyirize y’imirimo, n’ubufasha mu bijyane n’ikoranabuhanga mu ihanahanamakuru (IT).
Binyuze muri iyi gahunda, abazitabira amahugurwa bazahabwa ibi bikurikira:
- Amafaranga y’urugendo rugana i Kigali
- Amadolari 250 ya buri kwezi y’icumbi, kurya,n’ubwishingizi bw’ubuzima.
- Mu cyiciro cyo kwemeza, buri tsinda rizagenerwa ingengo y’imari ingana n’amadolari 3000 yo gushyiraho ibikorwa mbonera no kubigerageza.
- Mu cyiciro cyo gushyiraho ibikorwa by’ubucuruzi , hazatangwa amadolari 1000 buri kwezi. Buri tsinda rizahabwa imfashanyo y’amadolari 7000, aziyongeraho amafaranga y’ikinyuranyo yasigaye ku ngengo y’imari yo kwemeza atarakoreshejwe akazakoreshwa mu gushyiraho ibikorwa by’ubucuruzi.
- Amafaranga y’urugendo kuva i Kigali kugera i Nairobi azahabwa ba rwiyemezamirimo bashinga ibigo by’ubucuruzi bahisemo gushyira imishinga yabo mu gihugu cya Kenya.
Amatsinda akimara kugera ku bikorwa biberanye n’isoko, ba rwiyemezamirimo bashobora gusaba kongererwa igishoro cyo mu rwego rw’imigabane.
Kugira ngo babashe kwemererwa kujya muri aya mahugurwa, abifuza kuyajyamo bagomba kuba bujuje ibi bikurikira:
- Kuba ubyifuza afite impamyubumenyi yo mu rwego rwa A0 yahawe na kaminuza yemewe
- Kuba afite imyaka 25- kugeza kuri 35
- Kuba afite uburambemu rwego rw’ibyo akora
- Kuba afiteamateka mu bikorwa byo kuba rwiyemezamirimo
- Kugira ubushake bwo kwiga uburyo bwo gutekereza, kwemeza, gukora ibikorwa mbonera, no gushyiraho ibikorwa by’ubucuruzi bijyanye n’isoko.
- Kugira ubushake bwo guhura n’abafatanyabikorwa bafatanyamu gushinga ibigo by’ubucuruzi.
- Kuba ari umunyarwanda cyangwa umunyakenya.
- Kugira ubushake bwo kurangiza amahugurwa y’umwaka wose aterwa inkunga na Talent Investor program mu buryo buhoraho.
- Kugira ubushake bwo kujya i Kigali mu Rwanda mu gihe cy’amezi 3 mu gice cy’amahugurwa akorwa abantu bacumbitse ahazakorerwa amatsinda no gukomereza igice gisigaye cy’amahugurwa y’umwaka wose mu Rwanda cyangwa muri Kenya.
Niba ushaka kwiyandikisha kuri iyi gahunda, kanda kuri : APPLY
Niba ukeneye andi makuru, sura urubuga rwa : JASIRI Talent Investor Prospectus cyangwa wandikire ikigo wifashishije imeyili enquiries@JASIRI.org


text:
Harerimana Anastase na Hitayezu Celestin bararangisha ibyangombwa bya burundu by’ubutaka.
Icya mbere gifite UPI 4/03/06/01/1199 buherereye mu Karere ka Musanze, Umurenge wa Kimonyi, Akagari ka Birira, Umudugudu wa Mbugayera bubaruye kuri Harerimana Anastse (1196780039359088), icya kabiri gifite UPI 4/03/06/01/4751 buherereye mu Karere ka Musanze, Umurenge wa Kimonyi, Akagari ka Birira, Umudugudu wa Mbugayera bubaruye kuri Hitayezu Celestin (1197780063480035) na Nyirkje Donthile.
Ibi byangombwa byaburiye aha mu Murenge wa Kimonyi. Uwabibona cyangwa akamenya amakuru y’aho byaba biherereye, yatanga amakuru ku buyobozi bumwegereye cyangwa agahamagara kuri: 0788438674 no kuri 0783337666 akazahembwa bishimishije.


text:
Abaturage bimuwe mu birwa bya Mazane na Sharita mu karere ka Bugesera benshi muri bo batagize amahirwe yo kwiga ndetse n'abacikishirije amashuli muri ibi bihe batangiye kubimurira mu mudugudu w'icyitegererezo baravuga ko bafite imbogamizi ikomeye yo kutamenya kwandika no gusoma.
Abo baturage barasaba ubutegetsi ko bwabashyiriraho amasomeo yihariye nk'abantu basigaye inyuma mw'iterambere kubera ibirwa bari batuyemo.
Baravuga ko igihe baramuka batabonye amasomo byazabagora mu bihe bizaza.
Icyakora hari bamwe bigaragara ko bizagorana kubera bageze mu zabukuru batangiye guhuma amaso.
Kuva ibi birwa byabaho haracyagaragara umubare muto cyane w'abarangije amashuli yisumbuye. Nko ku kirwa cya Mazane ubwacyo harabarurwa abantu babiri gusa barangije amashuli yisumbuye.
Ubuyobozi bw'umurenge wa Rweru ababa baturage babarizwamo buvuga ko buri gutegura uko abo baturage na bo babona uburezi.


text:
YASUWE 26
Ni nyuma y’inkuru zavunzwe cyane mu baturage bo mu kagari ka Nyamugari, Umurenge wa Gatsata, Akarere ka Gasabo, aho havuzwe umugabo wiyita Umupasiteri akajya atembera mu baturage ababwiriza nyuma akabaha imiti igurishwa basiga bakanashyira mu myanya ndangagitsina mu rwego rwo kwigarurira abagabo babo batabiyumvamo na gato.
Uyu mugabo wiyita Umupasiteri watumwe n’Imana yitwa Buhungu Abel,iyi miti aha abagore usanga aba ayigurisha amafaranga menshi, aho benshi bahamya ko iyo miti bahabwa na Buhungu ngo ntacyo ibamarira na gato ngo ni amanyanga aba atekera abaturage.
Abatuye mu Gace ka Nyamugari, bemeza ko kimwe mu byabatunguye ari uburyo mu nzaratsi uyu mupasiteri atanga harimo n’izo aha abagore ngo bashyire mu myanya ndangagitsina cyabo n’iyo basiga ku gitsina cy’abagabo babo.
Nyirabagenzi Thacienne we avuga ko umugore w’uyu mugabo wiyita umupasiteri hari amazi yamuzaniye amubwira ngo ajye ayiyuhagira kuko bizatuma umugabo we azinukwa abandi bagore.
Yagize ati “Yarambwiye ngo urabopna iki gicupa cy’umuti nazanye, uracyiyuhagira undi uwunywe maze undi muti uwunyanyagize ku buriri undi uwunyanyagize mu mbuga ngo kugira ngo umugabo mwabyaranye kuko tutabana ankunde azabe ari njye gusa yifuza.”
Akomeza agira ati “Arangije ahita ambwira ngo hari undi muti nzaguha urimo ubuki uzajya usiga ku gitsina mu gihe cyo gukora imibonano mpuzabitsina igihe yagusuye ku buryo nta wundi mugore azifuza na mukeba wawe azahita amuhurwa burundu. Kuko nari ndangije amasengesho y’iminsi itanu uwo muti nahise njya kuwumena mu bwiherero.”
Kayitesi Josiane we yagize ati “Ntabwo ari umupasiteri ahubwo ni umutubuzi w’umupfumu kubera ko aragenda umugore akamujya inyuma bakagenda babwira abantu ngo bafite inyatsi, muri uko kubabwira gutyo araza akabasengera akanabaha imiti ku buryo hari n’uwitwa Muhawe yahaye umuti azasiga ku gisina cy’umugabo we no kugitsina cye.”
Yongeyeho ko kugira ngo bamenye ko uyu mugabo ari umupfumu byatewe n’uko hari abantu baje kumwishyuza amafaranga yabo nyuma yo kubaha imiti abizeza ko iri bubafashe bikarangira ntacyo ibamariye.
Undi yagize ati “Nanjye yampaye umuti ngo wo gutuma umwana wanjye azana akabiri akareka kugwingira ariko nyuma naje kubona ko abeshya muvaho nyuma yo kumva ko hari n’abandi bagore yahaye inzaratsi zo gushyira mu gitsina ntizigire icyo zitanga.”
Ibi byose Pasiteri Buhungu yabiteye utwatsi
Mu kiganiro n’itangazamakuru, Pasiteri Buhungu Abel yahakanye ibyo ashinjwa byo gutanga inzaratsi ashimangira ko ababivuga nta kindi bagamije uretse kumusebya kubera ibibazo bafitanye.
Yagize ati “Reka biriya ni bintu bakoze byo kubeshya kugira ngo badusebye kuko hari umuntu wahamagaye uriya munyamakuru twagiranye ibibazo abana be baza kunyiba baranankubita Leta ibafunze bahita bashakisha ibintu byo kunsebya kuko bazi ko ngenda ntanga inyigisho zitandukanye, ni abantu babi cyane bifuza kunsebya.”
Umunyamabanga Nshingwabikorwa w’Umurenge wa Gatsata, Iyamuremye Francois, yemeza ko amakuru yayumvise, ariko agashishikariza abaturage kwirinda imyumvire imeze ityo kuko nta muti w’amahirwe cyangwa wo kubanisha abantu ubaho.
Yagize ati “Icyo nifuza ni ugukangurira abaturage bakava muri ubwo bujiji bw’abantu babajijisha bakababwira ngo bafite umuti w’amahirwe, nta muti w’amahirwe n’umuti wo kubanisha abantu ubaho.”